CARACTERISTICI ALE ASIGURĂRILOR DE SĂNĂTATE OBLIGATORII ŞI VOLUNTARE 
ÎNTR-O SERIE DE STATE MEMBRE ALE UNIUNII EUROPENE


CUPRINS

2I. INTRODUCERE


4II. ASIGURĂRI DE SĂNĂTATE ÎN STATE MEMBRE ALE UNIUNII EUROPENE


4AUSTRIA


6BELGIA


7BULGARIA


8CEHIA


9DANEMARCA


11ESTONIA


12FINLANDA


14FRANŢA


16GERMANIA


18GRECIA


18IRLANDA


20ITALIA


21LETONIA


22LITUANIA


24LUXEMBURG


24MAREA BRITANIE


26Olanda


28POLONIA


29PORTUGALIA


30SLOVACIA


31SLOVENIA


32SPANIA


33SUEDIA


35UNGARIA


37III. CONCLUZII





I. INTRODUCERE 
Într-o perioadă în care cheltuielile de sănătate cresc sistematic, nefiind acoperite suficient din bugetele statelor, finanţarea serviciilor medicale din fonduri private a devenit din ce în ce mai importantă.

Direcţiile de finanţare şi de organizare a sistemelor de sănătate au variat destul de mult în ţările Uniunii Europene, însă au urmat, în principiu, patru modele
: 
- tip Bismarck, modelul asigurărilor sociale (Germania, Austria, Belgia, Luxemburg, Olanda);

Resursele financiare sunt, în principal, obţinute din contribuţiile obligatorii plătite de angajaţi şi angajatori. De asemenea, există resurse care provin din subvenţii de la bugete (locale sau naţionale), precum şi alte tipuri de subvenţii. Instituţiile care administrează fondurile de asigurări sunt nonprofit. Gestionarea şi utilizarea fondurilor de asigurări sunt realizate la nivel naţional prin structuri guvernamentale şi prin direcţii locale.

- tip Beveridge (Marea Britanie, Spania, Danemarca, Suedia, Finlanda);

Cetăţenii au acces liber la serviciile de sănătate, care au la bază taxele obligatorii din venituri, existând un grad ridicat de echitate socială. Resursele financiare provin din colectarea de taxe pe venituri, iar sistemul este gestionat de către stat. Persoanele calificate ce oferă servicii medicale în ambulatoriu sunt angajaţi ai statului. Plăţile către prestatori sunt făcute din fondurile de salarii, în funcţie de numărul pacienţilor. Prestatorii de servicii medicale secundare au la dispoziţie un buget special, diferit de cel al asistenţei primare.

- sistemul centralizat de asigurări de sănătate tip Semasko, care a funcţionat în perioada comunistă, desfiinţat în Europa după 1990;

Principalele caracteristici erau următoarele: finanţare de la bugetul de stat;  controlul statului prin sistemul de planificare centralizată; statul avea monopolul serviciilor de sănătate care sunt în proprietatea sa; personal sanitar salariat (funcţionari); nu exista sector privat.
- sistemul privat de asigurări de sănătate. 

În Grecia, Franţa, Irlanda, Italia şi Portugalia, de exemplu, este folosită o combinaţie între modelele Bismarck şi Beveridge. 

Potrivit experţilor, sistemul de sănătate din România aplică un model Bismarck modificat, având influenţe și din modelele Semasko şi Beveridge
.
În termenii costurilor totale este recunoscut faptul că sistemele de asigurări sociale (tip Bismark) se axează mai mult pe gama serviciilor oferite pacienţilor şi pe recunoaşterea profesională, însă nu realizează un bun control al costurilor, riscând, de asemenea, o supraofertare a îngrijirii. Pe de altă parte, sistemele naţionale de sănătate (tip Beveridge) sunt mai eficiente în ceea ce priveşte managementul costurilor, dar nu acoperă prea multe pachete de servicii de îngrijire medicală.

În majoritatea ţărilor europene, îngrijirea sănătăţii este finanţată printr-o combinaţie de fonduri publice şi private. Având în vedere creşterea cererii pentru serviciile de îngrijire a sănătăţii, constrânse de lipsa fondurilor, structurile de decizie politică au fost obligate să ia în considerare extinderea metodelor de finanţare private de îngrijire a sănătăţii, prin introducerea asigurărilor voluntare de sănătate.

În practică funcţionează trei tipuri principale de asigurări voluntare de sănătate, diferenţiate în funcţie de ponderea lor în cadrul sistemului de sănătate:

• asigurări de sănătate substitutive, care oferă o acoperire pentru persoanele excluse din sistem sau care au renunţat la sistemul public (de exemplu, Austria, Germania, Republica Cehă, Estonia, Portugalia);

• asigurări de sănătate complementare, care oferă servicii ce nu sunt finanţate de sistemul public sau nu sunt finanţate în proporţie de 100% din sistemul public (de exemplu, Franţa, Belgia, Danemarca, Slovenia, Letonia);

• asigurări de sănătate suplimentare, care prevăd acoperirea suplimentară şi accesul rapid la servicii medicale, inclusiv modalitatea de alegere a furnizorului de servicii medicale (de exemplu, Irlanda, Polonia, Spania, Marea Britanie).

La nivelul statelor europene se observă diferenţe substanţiale între nivelurile de cheltuieli de sănătate finanţate de la bugetul de stat. În anul 2008, de exemplu, cheltuielile totale pentru sănătate, ca procent din PIB, a variat de la aproximativ 6% în Estonia, Cipru, Lituania şi Turcia (cu excepţia României - 4,8%) la peste 10% în Franţa, Austria, Belgia, Germania, Republica Moldova şi Elveţia. Mai mult, în majoritatea ţărilor, cheltuielile totale pentru sănătate cresc mai repede decât rata de creştere a PIB-ului
. 
Luând în considerare mecanismele utilizate pentru finanţarea serviciilor medicale, fondurile publice joacă un rol dominant în majoritatea ţărilor europene. Circa 69-84% din totalul cheltuielilor pentru sănătate publică sunt finanţate de la buget. Predominanţa sectorului public este deosebit de evidentă în  cazul Norvegiei (84,2% din cheltuielile totale pentru sănătate în 2008), Marea Britanie (82,6%), Republica Cehă (82,5%) şi Suedia (81,9%). Doar câteva ţări  (Cipru, Elveţia şi Grecia) se caracterizează printr-o pondere relativ mai mică a fondurilor publice în finanţarea serviciilor de îngrijire a sănătăţii (sub 61%). 
În general, contribuţiile la asigurările de sănătate sunt făcute pe baza veniturilor, iar plata lor este împărţită între angajator şi angajat. Există totuşi diferenţe relevante între ţările UE în ceea ce priveşte: uniformitatea şi variabilitatea contribuţiilor achitate, distribuţia acestora între angajator şi angajat, existenţa unei limite superioare a contribuţiei, existenţa altor tipuri de contribuţii în afara celor din salarii. De exemplu, rata de contribuţie nu variază în funcţie de tipul fondului de asigurare sau statutul de membru în state ca Belgia, Franţa, Olanda sau Austria. Există limite superioare ale contribuţiilor în Germania, Austria, Olanda, dar nu şi în Belgia şi Franţa. De asemenea, Belgia, Franţa şi Olanda impun plata unor contribuţii suplimentare, iar populaţia plăteşte prime de asigurare/persoană, independente de veniturile realizate. În scopul dezvoltării bazei de finanţare, în Franţa, de exemplu, partea care revenea angajatului a fost înlocuită cu o contribuţie socială generală care nu se calculează în funcţie de nivelul salariilor
.

La nivel european, se observă o creştere a utilizării fondurilor private pentru a acoperi cheltuielile de îngrijire a sănătăţii. Acest fenomen rezultă direct din politica de sănătate a unui stat, în special, tendinţa de a transfera, parţial, o parte din cheltuieli către pacienţi (sub formă de plăţi parţiale sau totale pentru unele medicamente şi servicii medicale, care nu rambursate de către sistemul public).

Cu toate acestea, plăţile directe ale consumatorilor de servicii medicale reprezintă mai puţin de 10% din cheltuielile totale pentru sănătate. Excepţiile sunt reprezentate de ţări cu pieţe de asigurări de sănătate voluntare dezvoltate (Franţa -15%, Irlanda - 11,27%, Elveţia - 10,23% şi Germania - 10,07%).
Există o mare diferenţă şi în procentul de populaţie acoperit de asigurările private în statele membre ale UE. Pieţele cu cele mai ridicate niveluri de acoperire, la nivelul anului 2009, erau Franţa (92%), Luxemburg (91%), Slovenia (74%) şi Belgia (73%). Olanda deţine supremaţia în ceea ce priveşte nivelul de asigurări complementare şi suplimentare (92%), fiind urmată de Irlanda, cu 51%, excepţie făcând asigurările suplimentare, cu o cotă de 10% din populaţie
. 
II. ASIGURĂRI DE SĂNĂTATE ÎN STATE MEMBRE ALE UNIUNII EUROPENE
AUSTRIA
Sistemul medical este finanţat, în special, din contribuţiile de asigurări sociale de sănătate, ponderea fiind de circa 45%. 
Angajaţii şi angajatorii plătesc, în mod egal, o cotă de 7,65% din venituri pentru asigurările de sănătate, 1,4% pentru asigurarea de accidente de muncă şi 22,8% pentru fondul de pensii. Rezidenţii care desfăşoară activităţi independente plătesc în întregime aceste cote.
Plata contribuţiei de asigurări sociale reprezintă, practic, asigurarea obligatorie pentru rezidenţii care desfăşoară diferite activităţi lucrative, independent de nivelul veniturilor. Deoarece asiguratul nu are dreptul de a alege între o asigurare obligatorie de sănătate şi una privată, aceasta din urmă are doar o funcţie de completare a celei obligatorii.

Plafonul salarial pentru calculul contribuţiilor este de 4.200 euro/lună.

Persoanele aflate în întreţinerea unei persoane asigurate sunt acoperite de asigurarea titularului, fără ca acest lucru să aibă vreun efect asupra cuantumului contribuţiilor plătite obligatoriu pentru sistemul medical. 
Modalitatea de asigurare printr-o asigurare medicală privată este stabilit prin contracte în mod liber convenite, primele fiind calculate în conformitate cu o serie de criterii: în funcţie de risc, vârstă, starea de sănătate şi sexul persoanei asigurate. 

În cadrul sistemului public obligatoriu, serviciile cuprind tratamentele pentru boli și accidente, de orice tip. În principal, ele constau din
:

- asistenţă medicală spitalicească;

- asistenţă medicală la domiciliu;

- transportul la/de la unitatea medicală;

- asistenţă pentru maternitate;

- tratament stomatologic, proteze dentare;

- servicii de medicină preventivă, controale pentru depistarea precoce a bolilor;

- măsuri de reabilitare, ergoterapie, tratament balnear;

- acordarea de sume în numerar sub forma unei compensații/zi, în cazul în care asiguratul nu mai este plătit la locul de muncă sau o compensare de 50% din salariu/zi, în cazul în care asiguratul continuă să primească 50% din salariu.

Având în vedere procentul ridicat al persoanelor care dispun de o asigurare socială, asigurările private de sănătate sunt responsabile pentru asigurarea accesului la medicii care nu au nicio relație contractuală cu sistemul de asigurări sociale sau pentru acoperirea costurilor suplimentare, prin solicitarea creşterii confortului în cazul internarii într-un spital de stat sau într-un spital privat. Circa 19% din paturile de spital sunt deţinute de instituţiile de asigurări sociale, 16% de organizaţiile private nonprofit şi doar 6% sunt private.

Astfel, asigurarea medicală privată este oferită sub două forme principale:

- asigurarea costurilor de spitalizare; 
- asigurarea beneficiilor zilnice. 
Nivelul sumelor acordate depinde de prima plătită pentru asigurare. Schemele de asigurare diferă de la o societate de asigurare la alta.

Contractele private sunt concepute ca o "relație contractuală pe viaţă", cu excepția asigurărilor de grup, cele de compensare zilnică a beneficiilor și cele prin care se asigură serviciile stomatologice, asigurătorul fiind împiedicat de a impune limitări şi neavând dreptul de a rezilia contractul în mod unilateral. 
Criteriile de ajustare a primelor achitate sunt următoarele: 
- un indice convenit de comun acord la semnarea contractului;

- creșterea speranței de viață a persoanei asigurate;

- frecvența de a recurge la obţinerea beneficiilor şi nivelul cheltuielilor de spitalizare;

- creşteri ale nivelului plătit pentru asigurarea obligatorie, stabilite prin lege sau hotărâri ale landurilor;

- modificări structurale ale sistemului austriac de sănătate. 
Societăţile de asigurări de sănătate sunt obligate să acumuleze/păstreze o sumă în contul asiguratului, care să poată fi ultilizată odată cu înaintarea în vârstă a acestuia, cu scopul de a preveni din punct de vedere financiar incidenţa mai mare a bolilor la bătrânețe şi riscul existent în perioada când persoanele au venituri mai mici. Din acest motiv, primele plătite de persoanele tinere asigurate este mai mare cu 10% decât valoarea corespunzătoare de risc.

În principiu, asigurările de sănătate acoperă tratamentul bolilor care apar pe durata contractului de asigurare, cu excepția cazului în există acorduri de natură diferită. Există, de obicei, un timp de așteptare la începutul unui contract, ceea ce înseamnă că pentru bolile tratate în această perioadă nu există nici o asigurare. De regulă, nu există nici un timp de aşteptare în cazul producerii unor accidente şi declanşării anumitor boli infecţioase, dar domeniul de acoperire completă a asigurării devine efectiv numai după ce timpul de așteptare convenit a expirat (minim 3 luni, 6 luni sau 12 luni în cazurile speciale).
O trăsătură specifică este aceea că primele plătite pot fi rambursate persoanelor asigurate sau pot fi returnate ca beneficii, dacă o anumită perioadă de timp, convenită prin contract, nu sunt solicitate servicii medicale.

BELGIA

Belgia are un sistem de asigurări de asistenţă medicală obligatorie care acoperă întreaga populaţie (cu unele restricţii pentru persoanele care desfăşoară activităţi independente). Această activitate este asigurată prin intermediul fondurilor de asigurări de sănătate private, non-profit. Înscrierea într-un fond de sănătate este obligatorie, dar alegerea fondului de boală este liberă. Prin lege, în prezent, înscrierea în fondurile de sănătate este închisă pentru noii intraţi pe piaţa muncii. Serviciile, costurile şi contribuţiile sunt identice pentru toate fondurile
.
Asistenţa medicală spitalicească este asigurată fie de sectorul privat non-profit, fie de spitalele publice. Sistemul de finanţare a spitalului distinge serviciile medicale de cele non-medicale. Acestea din urmă se referă la costurile de spitalizare generale şi la cheltuielile de cazare, inclusiv costurile echipamentelor şi plata personalului medical. Remuneraţia se bazează pe principiul taxă-pentru-serviciu. Serviciile medicale sunt pe deplin integrate în sistemul de asigurări de sănătate şi sunt acoperite de fondurile de asigurări de sănătate. 


În acelaşi timp, sistemul belgian este caracterizat de aplicarea coplăţii, care acoperă aproximativ 20-25% din totalul cheltuielilor pentru sănătate. Costurile medicale includ:


- îngrijiri medicale furnizate de medici, stomatologi, fizioterapeuţi, asistenţi medicali şi alţi furnizori de îngrijire;


- specialităţi farmaceutice şi preparate medicale;

- îngrijirea tehnică, cum ar fi operaţii, radiografii, analize de laborator, teste tehnice;


- îngrijirea în spitale de psihiatrie (numai pentru primele 365 de zile);


- cota forfetară pentru medicamente în timpul spitalizării;


- nutriţia enterală prin cateter sau gastrostomie pentru persoanele mai tinere de 19 ani;


- materiale pentru endoscopie şi viscerosinteză;


- materiale pentru implanturi
. 


Nu există politici suplimentare care să acopere coplata. Cu toate acestea, guvernul belgian a introdus o serie de mecanisme de protecţie socială pentru persoanele fără venituri şi bolnavii cronici, cel mai important fiind plafonul de facturare maxim, calculat în funcţie de venituri.


Pachetul obligatoriu de asigurare şi taxele oficiale sunt definite în mod explicit, având la bază un proces complex de negocieri, care implică fondurile de asigurări de sănătate, furnizorii, guvernul central şi cele regionale, precum şi reprezentanţi ai angajatorilor şi angajaţilor, care sunt plătitorii sistemului. Prin comparaţie cu celorlalte ţări europene, gradul de acoperire al serviciului este foarte larg, cuprinzând multe servicii de stomatologie şi de îngrijire în instituţii speciale pentru persoanele în vârstă. Elementele care nu sunt incluse în pachet sunt serviciile de ortodonţie, obţinerea de produse farmaceutice mai puţin necesare, fizioterapia, acupunctura şi homeopatia.


Asigurarea suplimentară joacă un rol important în ceea ce priveşte finanţarea spitalelor. Pacienţii pot fi taxaţi cu o parte din preţul materialelor utilizate, în special cei care optează la internare pentru o cameră single. De asemenea, medicii specialişti care nu subscriu la taxele oficial negociate au posibilitatea să practice alte tarife pentru toţi pacienţii, cu excepţia celor aparţinând grupurilor vulnerabile. Tarifele percepute pot fi mai mari cu procente cuprinse între 100-300%.


În plus faţă de asigurarea suplimentară, persoanele care desfăşoară activităţi independente pot obţine o asigurare voluntară substitutivă de sănătate. Pachetul de beneficii este restrâns şi acoperă riscurile minore:


- îngrijirea ambulatorie;


- obţinerea de medicamente;


- îngrijirea stomatologică primară.


În concluzie, asigurările sociale de sănătate acoperă servicii pentru 99% din populaţie, acestea fiind finanţate prin contribuţiile angajaţilor/angajatorilor şi ale cetăţenilor care desfăşoară activităţi independente. Pacienţii au dreptul să-şi aleagă furnizorii, spitalul şi pachetul de servicii. Pentru serviciile din spital, belgienii trebuie să plătească în funcţie de statutul de angajat, cel familial şi de durata internării. Comunităţile sunt responsabile pentru majoritatea serviciilor de prevenţie.

BULGARIA


Legea privind asigurările de sănătate stabileşte cadrul general de gestionare a fondurilor pentru sănătate, precum şi asigurarea serviciilor de profil. Sumele datorate sunt încasate de Agenţia Naţională de Administrare Fiscală, fiind virate în conturile Fondului Naţional de Asigurări de Sănătate şi al Fondurilor Regionale de Asigurări de Sănătate. Asigurările de sănătate obligatorii conţin un pachet de servicii de bază de sănătate, garantate de către bugetul Fondului Naţional de Asigurări de Sănătate. Asigurările voluntare de sănătate suplimentare se încheie cu societăţi pe acţiuni, înregistrate în temeiul Legii Comerţului, ce sunt licenţiate în condiţiile şi în conformitate cu procedura stabilită prin lege
.


Asigurările de sănătate obligatorii garantează accesul gratuit la asistenţă medicală al persoanelor asigurate, prin intermediul unui pachet de asistenţă medicală de un anumit tip, prevăd domeniul de aplicare şi cuantumul serviciilor, precum şi alegerea liberă a unui furnizor de servicii medicale, care a încheiat un contract cu un fond regional de asigurări de sănătate. 


În principiu, există 3 tipuri de asigurări de sănătate: individuale, familiale şi corporatiste, care sunt încheiate prin intermediul angajatorului. Asigurările private de sănătate nu sunt obligatorii.


Potrivit legii, orice persoană care intră sub incidenţa obligatorie a asigurării de sănătate are dreptul: 


- de a primi îngrijiri medicale în domeniul de aplicare al pachetului de bază de sănătate, garantate de bugetul naţional de asigurări de sănătate; 


- de a alege un furnizor de asistenţă medicală, care a încheiat un contract cu fondul regional de asigurări de sănătate; 


- de a primi îngrijiri de urgenţă;


- de a obţine informaţii de la Fondul Regional de Asigurări de Sănătate cu privire la contractele încheiate de furnizorii de servicii medicale;


- de a participa la gestionarea Fondului Naţional de Asigurări de Sănătate prin intermediul propriilor reprezentanţi; 


- de a depune plângeri spre soluţionare Fondului Regional de Asigurări de Sănătate competent, cu privire la orice încălcare a legii sănătăţii sau încălcarea contractului individual;


- de a obţine un document necesar pentru exercitarea dreptului de asigurări de sănătate în străinătate;


- de a primi rambursarea parţială sau integrală pentru orice cheltuieli suportate cu îngrijirea medicală în străinătate, în cazul în care a fost obţinut acordul prealabil al Fondului Naţional de Asigurări de Sănătate. 


Cuantumul plătit pentru serviciile medicale este următorul:


- pentru fiecare vizită la un cabinet stomatologic sau medic specialist - 1% din salariul  minim lunar;


- pentru fiecare zi de tratament de spital - 2% din salariul  minim lunar, dar nu mai mult de zece zile pe an. 

Scutirea de la plata taxelor menţionate mai sus se acordă oricărei persoane care suferă de o boală stabilită în lista anexată Acordului-cadru la nivel naţional, precum şi pentru orice membru al familiei care nu a împlinit 18 ani, persoanele dependente, persoanele care au suferit un prejudiciu medical în cursul sau în legătură cu apărarea naţională, veteranii de război şi veteranii de război cu handicap, persoanele aflate în arest preventiv sau condamnate. Persoanele fără venituri pot fi scutite potrivit prevederilor legii privind asistenţă socială.

Orice asigurat va fi obligat să urmeze instrucţiunile furnizorilor de asistenţă medicală şi să îndeplinească cerinţele de prevenire a bolilor, în conformitate cu Acordul-cadru naţional şi contractele încheiate cu furnizorii de servicii medicale. 

Domeniul de aplicare a pachetului de bază obligatoriu cuprinde următoarele aspecte: 

- procedurile de prevenire a bolilor, realizate de către medici şi stomatologi; 

- procedurile efectuate de către medici şi stomatologi în scopul depistării precoce a bolii; 

- asistenţă non-spitalicească şi spitalicească pentru scopul depistării bolilor şi tratamentul acestora; 

- îngrijire medicală de reabilitare; 

- asistenţă medicală de urgenţă; 

- servicii de maternitate;

- avortul terapeutic şi avortul în caz de sarcină rezultată din viol; 

- îngrijire dentară;

- îngrijire medicală la domiciliu; 

- prescrierea medicamentelor speciale, a alimentelor dietetice, a altor produse medicale, în scopuri medicale speciale;

- expertizare medicală în domeniul stabilirii capacităţii de muncă.

Contribuţiile privind asigurările de sănătate se stabilesc conform legii şi se transferă la bugetul de sănătate. Contribuţia se împarte în procente egale între angajatul asigurat şi angajator - 50%-50% (din anul 2010).

CEHIA

Serviciul de asistenţă medicală al Cehiei este descentralizat şi funcţionează mai mult ca un sistem privat de asigurări medicale. Asiguraţii plătesc contribuţiile direct către societatea de asigurări de sănătate, care, la rândul ei, plăteşte furnizorii de servicii medicale, în mod direct, astfel încât nu este nevoie de rambursarea vreunei sume.

Potrivit Legii privind asigurările de sănătate (1997), cu modificările ulterioare, statul plăteşte prima de asigurare de la bugetul de stat pentru asiguraţi, în următoarele situaţii
:

- copiii fără mijloace de subzistenţă. În acest sens, se înţelege persoana care urmează o formă de studii până la vârsta de 26 de ani;

- pensionarii care primesc pensia acordată înainte de data de 1 ianuarie 1993;


- femeile în concediu de maternitate şi concediul parental;


- persoanele cu dizabilităţi, aflate în incapacitate de muncă, cele aflate în serviciul militar, cele care execută o pedeapsă în închisoare, etc.


Asigurarea obligatorie acoperă următoarele servicii (lista serviciilor plătite parţial de asigurat cuprinde 3.600 de servicii medicale):


• asistenţa medicală acordată cu scopul de a îmbunătăţi starea de sănătate a asiguratului;


• tratamentul ambulatoriu şi staţionar (inclusiv diagnostic, reabilitare şi îngrijirea bolilor cronice);


• medicina de urgenţă;


• prevenţia;


• fertilizarea in vitro;

• furnizarea de produse farmaceutice, articole medicale, echipamente şi produse stomatologice;


• tratamentul balnear şi asistenţa de specialitate;


• transport în interes medical.


O gamă mică de servicii medicale, precum acupunctura, nu sunt acoperite de sistemul obligatoriu de asigurări de sănătate. De asemenea, inseminarea artificială este acoperită de cel mult 3 ori, până la vârsta de 39 de ani. Având în vedere cuprinderea largă de servicii medicale în cadrul asigurării obligatorii, sistemul de asigurări private este nesemnificativ, atât din punct de vedere numeric, cât şi din punct de vedere medical, existând posibilitatea ca o serie de specialişti care lucrează în sistemul medical public să nu recunoască asigurările private de sănătate sau compania care gestionează aceste fonduri.


Sistemul este finanţat în proporţie de 80,5% din asigurări obligatorii, 10,2% din impozite şi 8,3% din plăţi directe, toate contribuţiile având un plafon. Fiecare cetăţean îşi poate alege fondul de asigurare, pe care-l poate schimba după un an. Furnizorii privaţi de îngrijire ambulatorie (95%) şi spitalele publice (90% din numărul total de paturi) lucrează pe bază de contract cu fondurile de asigurare de sănătate.
DANEMARCA

Sistemul danez de sănătate este caracterizat prin descentralizarea serviciilor de îngrijire primară şi secundară. Accesul la îngrijirile medicale este universal (diagnosticare şi tratament, cu excepţia serviciilor stomatologice, fizioterapiei şi serviciilor medicale care necesită sistemul de co-plată) şi în mare parte gratuit, finanţarea fiind asigurată prin intermediul perceperii impozitelor
.


Responsabilitatea organizării şi gestionării ofertei de îngrijiri este rezervată instituţiilor statului de la nivel naţional, regional şi municipal.


Conform legislaţiei
, rambursarea integrală a costului medicamentelor se realizează cu acordul Agenţiei daneze a medicamentelor
. Sistemul de rambursare răspunde în primul rând nevoilor individuale ale pacienţilor, ţinându-se cont de valoarea terapeutică a medicamentelor, de preţul acestora în raport cu efectul pe care trebuie să îl producă şi de istoricul consumului medicamentos al pacientului. Rambursarea se realizează în funcţie de preţul cel mai mic al medicamentului. Farmaciile sunt obligate să furnizeze pacienţilor medicamentele cele mai ieftine corespunzătoare tratamentului; în cazul în care medicul curant specifică în reţetă necesitatea unui medicament mai scump, farmaciile vor putea elibera un astfel de tratament. 

Agenţia stabileşte un plafon de rambursare a costurilor medicamentelor în cazul bolnavilor cronici. Totodată, pacienţii aflaţi în stadii terminale ale bolii beneficiază de medicamente gratuite cu acordul Agenţiei. 


Danezii au la alegere două tipuri de servicii ambulatorii în cadrul schemei de îngrijire primară a sănătăţii, unde afilierea este obligatorie:


- grupa 1 - accesul la serviciile secundare de sănătate este intermediat de medicina primară (de tipul medicinei de familie) unde utilizatorii trebuie să fie înscrişi; pacienţii au dreptul la servicii medicale fără plată; pacienţii pot consulta un alt medic generalist în afara celui ales, în cazul unor situaţii de urgenţă;


- grupa 2 - pacienţii pot consulta la alegere medicul generalist sau specialist, dar onorariile sunt liberalizate şi pacientul nu beneficiază decât de o rambursare parţială (egală cu costul serviciilor prestate de către un medic generalist în cadrul grupei 1).

Copiii sub 15 ani sunt încadraţi în grupa de sănătate a părinţilor sau tutorelui, urmând să fie integraţi în grupa 1 sau 2 (la cerere), după împlinirea vârstei de 15 ani. Datorită costurilor serviciilor medicale mai ridicate corespunzătoare grupei a 2-a de îngrijire, marea majoritate a populaţiei (peste 98,5%) aparţine grupei 1. Aproximativ 20% din populaţia daneză deţine şi o asigurare privată, sub forma unei asigurări voluntare, care le oferă o acoperire complementară pentru serviciile medicale specializate.


Începând cu  1 ianuarie 1993, danezii care necesită tratament spitalicesc pot alege, cu anumite limite, spitalul în care urmează a fi trataţi. Cetăţenii pot opta pentru spitalele publice sau private, dar trebuie menţionat faptul că numărul spitalelor private este redus, acestea aflându-se în proprietatea unor asociaţii care au încheiat acorduri cu un consiliu regional în vederea rambursării parţiale a costurilor tratamentului. De asemenea, pacienţii pot alege între departamentele specializate ale mai multor spitale. 

De la 1 iulie 2002, cetăţenii pot opta pentru tratament fie în cadrul unui spital public, fie într-o clinică privată în Danemarca sau în străinătate, dacă timpul de aşteptare pentru tratament depăşeşte 2 luni, iar spitalul în cauză deţine un acord cu consiliul regional în acest sens. Începând cu 1 octombrie 2007 timpul de aşteptare pentru tratament a fost redus la o lună de zile. 

Prin asigurările de sănătate se asigură următoarele servicii:


- asistenţă medicală;


- spitalizare gratuită;


- indemnizaţii de boală;


- concediu de maternitate şi de paternitate;


- reabilitare profesională;


- alocaţii pentru accidente de muncă şi boli profesionale;


- prestaţiile în bani.

Prestaţiile pentru boală plătite de angajator se acordă timp de 2 săptămâni, dacă asiguratul a fost angajat timp de 8 săptămâni anterior îmbolnăvirii şi dacă a lucrat cel puţin 74 de ore în această perioadă. Prestaţiile pentru boală sunt considerate prestaţii pe termen scurt; după cel mult trei luni şi apoi la fiecare trei luni, angajatorul trebuie să reexamineze situaţia persoanei asigurate şi, dacă este necesar, să permită acesteia să urmeze un program de pregătire sau reabilitare profesională.

ESTONIA
Structură modernă de funcţionare a Fondului de asigurări, precum şi prezenţa unui sistem decizional raţional şi transparent bazat pe obiective clar  definite a contribuit decisiv la performanţele ridicate ale sistemului estonian de sănătate. Deşi cheltuielile pe sănătate au reprezentat doar 7,1% din PIB, accesul la servicii este bun şi echitabil. Raţionarea serviciilor se face cu ajutorul listelor de aşteptare, dar timpul  mediu de aşteptare este cu mult peste limitele  acceptate. Mai mult, sistemul este relativ eficient, fiind considerat superior celor din fostele state comuniste
.
La momentul actual au loc dezbateri privind situaţia sistemului de asigurări de sănătate, care se limitează în proporţie de 99% la asigurările obligatorii.  Guvernul consideră asigurările private drept un mijloc de creştere a cheltuielilor pentru sănătate şi furnizarea de opţiuni suplimentare de asigurare.
 Măsura cea mai discutată priveşte introducerea de subvenţii pentru achitarea primelor de asigurare. Se mai are în vedere introducerea de conturi de economii medicale, care ar permite contribuabililor să vireze o parte din impozitul de asigurări de sănătate într-un cont de economii personal.
Asigurările de sănătate din Estonia sunt obligatorii. Asigurările de sănătate substitutive oferă o acoperire pentru persoanele excluse din sistem sau care au renunţat la sistemul public,  beneficiind de aceleaşi servicii cuprinse şi în asigurarea obligatorie.

Contribuţiile sunt determinate în funcţie de venitul asiguraţilor şi sunt suportate atât de angajat, cât şi de angajator. Colectarea  contribuţiilor se  realizează într-un fond special naţional de asigurări de sănătate. Cheltuielile în contul asigurărilor private voluntare de sănătate reprezintă doar 0,02% din PIB.

Serviciile de îngrijiri stomatologice în Estonia sunt numai în parte gratuite. O persoană are dreptul la prestaţii de îngrijiri stomatologice numai dacă este asigurată potrivit Legii de asigurări de sănătate din Estonia.

Legea acoperă şi persoanele care sunt înregistrate în Registrul comercial sau la Centrul regional fiscal al Comitetului de impozite şi taxe ca lucrător independent şi care îşi plătesc propriile taxe sociale. Asigurările de sănătate pentru lucrătorul independent intră în vigoare după expirarea unei perioade de aşteptare de 3 luni calculată de la data înregistrării în baza de date a asigurărilor de sănătate.

FINLANDA


Persoanele care au reşedinţa permanentă în Finlanda se regăsesc în domeniul de aplicare a Legii privind asigurările de sănătate. În cadrul acestui tip de asigurare sunt cuprinşi toţi angajaţii şi lucrătorii independenţi  care lucrează în Finlanda, a căror activitate sau afacere durează cel puţin patru luni, dacă această activitate coincide cu perioada lucrată. Activitatea coincide cu perioada de lucru atunci când se desfăşoară pe o perioadă de cel puţin 18 ore pe săptămână, iar salariul corespunde prevederilor contractului colectiv de muncă.   


Asigurările de sănătate achită costurile pentru examinare, tratament şi recuperare, rambursează parţial tarifele achitate pentru servicii medicilor specialişti şi stomatologi din sistemul privat, costurile medicamentelor şi cele legate de transportul în interes medical. Din asigurările de sănătate se achită alocaţiile pentru concediile de maternitate şi paternitate, alocaţia specială de maternitate şi alocaţia specială pentru ocrotirea copilului.  


Cuantumul asigurării de sănătate variază în funcţie de riscul pe care-l acoperă şi se calculează în funcţie de venitul beneficiarului.


Cererea pentru rambursarea cheltuielilor se adresează oficiului local de sănătate publică, la care se ataşează o declaraţie a doctorului privind incapacitatea de muncă pe motiv de boală. Această solicitare se depune în termen de 4 luni de când curge acest drept. În situaţia în care solicitantul este membru al unui fond de sănătate pentru angajaţi, acesta va adresa cererea fondului în cauză. Rambursarea asigurării pentru medicamentele prescrise este obţinută direct de la farmacie prin prezentarea cardului de asigurat.   


Pe parcursul concediului medical, obligaţia angajatorului privind plata salariilor este stabilită de prevederile contractului colectiv de muncă pentru sectorul de activitate respectiv şi de contractul individual de muncă.  


Sumele se rambursează din Fondul Naţional de Asigurări de Sănătate
 (NHI), care este gestionat de Institutul de Asigurări Sociale, prin cele aproximativ 260 de birouri locale aflate în ţară. Responsabilităţile acestei structuri includ acordarea de alocaţii familiale, gestionarea fondurilor de asigurări de sănătate, acordarea asigurărilor pentru şomaj, alocaţiilor pentru locuinţe, ajutoarelor financiare pentru studenţi şi garantarea sumelor din fondul de pensii. 


Asigurarea suplimentară (voluntară) de sănătate are un rol marginal în sistemul finlandez de îngrijire a sănătății şi este folosită, în principal, pentru a completa rata de rambursare a NHI şi de a limita plata „din buzunar” a unor servicii. În principiu, beneficiarul încheie o asigurare privată de sănătate pentru copii, dar acestea pot cuprinde şi acordarea de despăgubiri pentru accidentele auto sau de muncă, în cazul unor meserii expuse riscului. La nivelul anului 2005, de exemplu, în Finlanda erau încheiate 375.000 de asigurări private pentru copii şi 237.000 pentru adulţi.

Sistemul de îngrijire a sănătăţii al Finlandei este finanţat din două surse. Prima dintre acestea are la bază impozitele locale, sumele fiind utilizate pentru a furniza servicii de asistenţă medicală primară. Consiliile locale şi municipale au dreptul de a colecta o serie de taxe suplimentare, de a primi subvenţii de stat în cazul în care sumele obţinute din impozite nu asigură furnizarea serviciilor publice medicale, pe baza factorilor demografici din zonă. Municipalităţile finanţează centrele de sănătate la nivelul îngrijirii medicale primare şi spitalele regionale la nivel de îngrijire secundară. Spitalele regionale universitare sunt finanţate de către consiliile regionale şi municipalităţi.


Taxele maximale percepute pentru serviciile medicale şi clasificarea serviciilor gratuite sunt stabilite prin lege şi decrete guvernamentale - Legea privind taxele beneficiarilor în domeniul asistenţei sociale şi sănătate. 


Principalele servicii medicale gratuite sunt următoarele: 


- serviciile de maternitate şi pentru sănătatea copilului;


- examinarea, imunizarea şi tratarea unor boli transmisibile (de exemplu, boli cu transmitere sexuală, tuberculoză, hepatită);


- obţinerea de dispozitive medicale (scaune cu rotile, proteze);


- transportul între unităţile de îngrijire a sănătăţii
.

În ceea ce priveşte costurile serviciilor şi rambursarea lor:

 - pentru medicamente, ratele de rambursare sunt de 42%, 72% sau 100%, cu unele excepţii. Un pacient trebuie să plătească pe an o limită maximă pentru medicamente. În anul 2011 această sumă a fost de 675,39 euro. Peste acest nivel, produsele farmaceutice sunt plătite integral de către NHI;

Rata de rambursare de bază, de 42%, se aplică tuturor asiguraţilor, în timp ce o rambursare mai mare depinde de diagnostic. 

- pentru asistenţa medicală primară, centrele de sănătate pot impune taxe  unice/pe vizită şi taxe anuale. Acestea sunt cuprinse între 11 euro/vizită, maxim de trei ori pe an şi 22 euro/an. Pentru o vizită la medicul specialist fără programare, tariful este de 27 euro/vizită, pentru adulţi;

- pentru servicii stomatologice se percep taxe de tratament cuprinse între 5 şi 130 de euro;

- pentru tratamentul ambulatoriu se aplică o taxă de 26 de euro/zi, iar în cazul centrelor de psihiatrie, de 12 euro/zi; 

- pentru diagnosticul stabilit pentru o procedură chirurgicală se achită o taxă maximă de 72 de euro.
Pe termen lung, asistenţa medicală spitalicească poate costa până la 80% din venitul lunar al pacientului. În cazul unor tratamente de serie, de exemplu, tratamentul de dializă sau chimioterapie, un beneficiar trebuie să plătească 6 euro/procedură, maxim 45 de proceduri/an. Reabilitarea persoanelor bolnave fizic sau mental poate fi facturat cu o taxă zilnică de 9 euro, iar pentru emiterea unui certificat de către un spital se poate percepe o taxă de până la 27 euro.

Dacă asiguraţii beneficiază de servicii medicale ale furnizorilor privaţi, (ambulatoriu, staţionar, stomatologie), rata de rambursare este de 60% din tariful de bază. În cazul tratamentelor medicilor specialişti privaţi, rambursarea poate fi de maxim 75%.

Nu există nici o posibilitate de a scuti de la plata serviciilor medicale pe asiguraţii cu venituri reduse, dar aceştia pot beneficia de asistenţă socială, potrivit Legii privind asistenţa socială. Mai mult, din anul 2011 a fost stabilit un plafon de 675,39 de euro/an în cadrul sectorului public de îngrijire a sănătăţii. După ce a depăşit acest plafon, îngrijirea în ambulatoriu a pacientului este gratuită, cu excepţia unei taxe de 1,50 euro/achiziţia unui medicament.

Taxele pentru copiii sub 18 ani se plătesc din plafonul de plată al părinţilor.  

FRANŢA

Cu toate că sistemul public universal de asigurări de sănătate al Franţei este considerat de OMS drept cel mai performant din lume, acesta oferă o acoperire incompletă a serviciilor medicale, marea majoritate a populaţiei, peste 90%, având o asigurare privată de sănătate. Costul minim al unei asigurări private era de 621 euro în anul 2008, acest tip de cheltuieli reprezentând circa 12% din total cheltuielilor pentru sănătate
. 


Sistemul de securitate socială plăteşte aproximativ 70% din taxele oficiale aplicate de medici şi specialişti şi 65% din contravaloarea medicamentelor prescrise. În cazurile bolilor majore sau persoanelor cu venituri reduse se va rambursa aproape 100% din costurile tratamentelor şi consultaţiilor. Cu toate acestea, nivelul rambursărilor depinde de tipul de tratament, tipul de boală, circumstanţele acesteia, precum şi cauza bolii. 


Contractele complementare de grup sunt cel mai adesea obligatorii şi sunt strict reglementate, după cum urmează:


- contractele de sănătate trebuie să fie "responsabile";


- companiile trebuie să ofere contracte unei categorii bine definită de angajaţi (de exemplu, directori, muncitori, etc.), şi trebuie să le sponsorizeze;


- acoperirea trebuie să fie strict uniformă în rândul beneficiarilor;


- când beneficiarii se pensionează, asigurătorul trebuie să le oferi un contract cu acoperire echivalentă primei achitate, la nivelul de 50% din aceasta
.


Trebuie făcută diferenţierea dintre asigurările complementare de sănătate şi cele private, care sunt voluntare. Un principiu fundamental al finanţării asistenţei medicale în Franţa este elementul de contribuţie personală, statul neacoperind toate cheltuielile unei persoane asigurate, bolnave. Pentru a compensa diferenţa dintre ceea ce statul plăteşte şi costul tratamentului, majoritatea cetăţenilor încheie o poliţă de asigurare pentru a acoperi diferenţa - poliţă complementară sau mutuală. 

Asigurarea facultativă plăteşte marea majoritate a costurilor tratamentelor, dar nu toate. Restricţiile se aplică persoanelor care nu continuă un tratament prin intermediul medicului de familie. De asemenea, există o politică de asigurare a societăţilor de profil care exclud bolile sau accidentele ce rezultă din practicarea sportului, precum şi bolile legate de consumul de alcool şi droguri sau accidentele legate de asemenea cazuri. Există, de asemenea, limite de acoperire pentru tratament dentar şi oftalmologic. Perioada de întârziere în plata poliţelor de asigurare poate fi numai trei luni, dar există tipuri de contracte cu o perioadă de graţie de un an.


Costul asigurării voluntare va depinde în primul rând de vârstă şi de nivelul de acoperire solicitat, suma plătită fiind influenţată de starea de sănătate a solicitantului. Această regulă nu se aplică întotdeauna în cazul asigurătorilor privaţi, dar este aplicată de fondurile mutuale non-profit. Asigurătorul nu poate creşte prima de asigurare din cauza unei boli contractate de persoana asigurată. La revizuirea nivelului primei de asigurare, la sfârşitul anului, asigurătorul trebuie să se aplice o creştere/scădere uniformă pentru toţi clienţii, pe aceeaşi bază.


Majoritatea asigurătorilor oferă o asigurare pe o scară de la 1 la 5, ultima cifră fiind cel mai înalt nivel de garanţie. La solicitarea nivelului 5, asigurătorul poate solicita clientului realizarea unui examen medical sau completarea unui chestionar medical pentru una dintre schemele de preţ premium. De exemplu, o persoană în vârstă de 55 de ani, fără loc de muncă, care are o asigurare de nivel 3, plăteşte, la nivelul anului 2012, o rată cuprinsă între 90-110 euro/lună. 


Asigurarea de sănătate complementară (CMU
) oferă o asigurare gratuită pentru persoanele cu venituri reduse, şomeri, care desfăşoară activităţi independente sau persoane inactive care sunt sub vârsta de pensionare, cu condiţia să obţină afilierea la sistem. Nivelul de asistenţă pentru o asigurare de sănătate complementară depinde de vârstă, sumele calculate pentru asigurarea serviciilor medicale variind astfel:


- 100 euro pentru asiguraţii cu vârsta până la 16 ani;


- 200 euro pentru cei cu vârsta cuprinsă între 16-49 ani;


- 300 euro pentru cei cu vârsta cuprinsă între 50-59 ani;


- 500 euro pentru cei care au peste 60 de ani.


Aceste asigurări pot fi încheiate de persoane care obţin într-o gospodărie următoarele venituri anuale:


- o persoană - 11.992 euro;


- două persoane - 17.883 euro;


- trei persoane - 21.459 euro;


- patru persoane - 25.036 euro.


Pentru majoritatea asiguraţilor, sistemul CMU este un sistem contributiv, valoarea minimă a contribuţiei fiind de 8% din pragul anual minim/gospodărie/an, stabilit de guvern, dar suma este deductibilă. Astfel, în cazul în care venitul anual este de 20.000 euro/an se deduce pragul de 9.356 euro pentru CMU. Restul venitului de 10.644 euro reprezintă nivelul de bază folosit pentru calcularea contribuţiei de 8% la CMU, adică o primă de 851 euro/an pentru asigurarea complementară. 


Dacă persoanele care doresc să încheie o asigurare complementară beneficiază şi de o asigurare privată de sănătate, ratele achitate cresc cu diferite procente, în funcţie de vârsta asiguratului. 


Finanţarea sistemului sanitar se realizează prin cotizaţiile sociale ale angajatorilor şi angajaţilor, francezii având libertatea necondiţionată de a alege tipul de serviciu medical, dar nu şi asigurătorul, afilierea realizându-se automat pe baza apartenenţei profesionale. Bugetul sistemului social naţional este completat prin impozite şi asigurări voluntare de sănătate. Acesta asigură servicii pentru 99,9% din populaţie şi suportă 78,4% din cheltuielile de sănătate. 


Competiţia liberă între asiguratori există doar pe componenta asigurărilor complementare, nu şi în domeniul asigurărilor de bază.

GERMANIA

Cetăţenii rezidenţi germani sunt membri ai sistemului de sănătate public. Reforma sistemului de sănătate din anul 2007
 a prevăzut obligativitatea asigurării medicale pentru întreaga populaţie care locuieşte în Germania, în cazul în care salariul brut este mai mic de 50.850 de euro/an sau 4.238 de euro/lună
. Bugetul de asigurări de sănătate este gestionat de circa 200 de societăţi de asigurare non-profit, taxa reţinută/asigurat fiind aceeaşi pentru toate entităţile. Procentul reţinut pentru asigurările de sănătate obligatorii este 15,5% din salariul brut, până la un venit lunar maxim de 3.825 de euro. Peste acest nivel, procentul reţinut creşte. La nivelul de 3.825 euro/lună, prima de asigurare este de 593 de euro, contribuţia angajatului fiind de 314 euro, iar cea a angajatorului de aproximativ 279 de euro. Perioada minimă generală de asigurare cu o societate este de 18 luni. Posibilitatea de a schimba societatea de asigurări se poate aplica după acest interval sau în situaţia în care se modifică venitul realizat.

Beneficiile medicale oferite includ:

-  serviciile de medicină de urgenţă;

- internările în spitalul arondat domiciliului, care dispune de medici specializaţi;

-  serviciile stomatologice de bază. 

Pachetul de bază nu cuprinde:

- realizarea de intervenţii chirurgicale de orice tip;

- serviciile de medicină homeopată;


- produsele pentru adulţi;


- internarea în spitale private;


- implanturile dentare;


- serviciile medicale necesare într-un alt stat european.


Persoanele nelucrătoare aflate în întreţinerea asiguratului, care locuiesc la aceeaşi adresă sunt asigurate, fără costuri suplimentare, fiind înregistrate în sistemul de asigurări de sănătate.


La acest tip de asigurare se adaugă una suplimentară care include toate serviciile de maternitate şi cele necesare persoanelor cu dizabilităţi. Această asigurare suplimentară reprezintă 1,95% - 2,2% din salariul brut (maxim 84 de euro/lună), din care angajatorul plăteşte jumătate.

Schemele private de sănătate acoperă o gamă mai largă de tratament medical, inclusiv cel stomatologic. Piaţa privată de asigurări de sănătate este deservită de aproximativ 40 de companii de asigurări, care oferă o serie de beneficii şi combinaţii de servicii potrivite bugetelor alocate. Costul pe asigurare medicală completă se stabileşte în funcţie de nivelul serviciilor alese, precum şi în funcţie de vârstă, sex sau alte condiţii pre-existente. Din data de 20 decembrie 2012, primele de asigurări de sănătate pentru bărbaţi vor deveni mai mari decât cele plătite de femei, indiferent de tipul analizelor realizate. Din anul 2010, o parte din cuantumul primelor de asigurare medicală este deductibil la stabilirea impozitului.

Prima de asigurare obligatorie acoperă tratamentul asiguratului şi a persoanelor aflate în întreţinere, în timp ce prima de asigurare medicală privată se plăteşte pentru fiecare persoană. Companiile germane private de asigurări de sănătate au obligaţia de a vira 10% din primă într-un cont special, sumele fiind utilizate după pensionarea asiguratului.

Asigurările de sănătate ale persoanelor angajate acoperă următoarele servicii
:

• Măsuri pentru prevenirea şi detectarea precoce a anumitor boli pentru copii în primii 6 ani de viaţă şi pentru adulţi din doi în doi ani, până la vârsta de 35 de ani. Femeile de la vârsta de 20 de ani şi bărbaţii de la 45 de ani au dreptul la screening anual pentru depistarea cancerului;

• stomatologie preventivă, individuală şi de grup, aplicarea măsurilor profilactice de prevenire a bolilor dentare;

• vaccinuri preventive, cu excepţia celor necesare pentru călătoriile în străinătate;

• tratament ortodontic, până la vârsta de 18 ani;

• tratamentul stomatologic, cu libera alegere a medicului;

• acordarea de medicamente şi dispozitive medicale (aparate auditive, scaune cu rotile, proteze, etc.) aplicarea terapiilor necesare;

• tratamente în spital;

• o parte sau totalitatea costurilor necesare privind tratamentul de reabilitare; 
• acordarea de beneficii de boală - angajatorul va continua să plătească salariul timp de 6 săptămâni. După această perioadă se va achita 70% din salariu. Prestaţia de boală se acordă pentru o perioadă maximă de 78 de săptămâni într-o  perioadă de trei ani. Pentru fermieri se acordă o alocaţie de întreţinere în loc de prestaţia de boală;

• beneficii de boală de până la zece zile/an pentru fiecare copil asigurat sub vârsta de 12 ani. Pentru familiile monoparentale, beneficiile se dublează, fiind de 20 de zile. Pentru familiile cu mai mulţi copii, acest drept este limitat la un total de 25 de zile lucrătoare, pentru un singur părinte fiind de 50 de zile lucrătoare/an calendaristic. Acest drept se extinde peste vârsta de 12 ani pentru copiii cu handicap;

• sprijin familial, în situaţia în care asiguratul este internat şi are în întreţinere un copil cu vârsta mai mică de 12 ani;

• îngrijiri la domiciliu, atât pentru persoanele bolnave, cât şi pentru gravide;

• terapie socială pentru persoanele asigurate care suferă de o afecţiune psihică gravă care îi împiedică să accepte sau să urmeze un tratament medical;

• beneficii de maternitate şi acordarea indemnizaţiei de maternitate în timpul sarcinii şi după naşterea copilului. Sumele se acordă timp de şase săptămâni înainte şi şase săptămâni după naştere (termenul legal de concediu de maternitate), extins la douăsprezece săptămâni după naştere, în cazul naşterilor multiple sau premature. Suma acordată depinde de nivelul salariului mediu din ultimele trei luni sau din ultimele 13 săptămâni, înainte de perioada de beneficiu. Prin asigurarea de sănătate se plăteşte un maxim de 13 euro/zi, iar angajatorul plăteşte diferenţa până la suma cuvenită.

Din punctul de vedere al serviciilor medicale, asigurarea voluntară de sănătate acoperă o gamă mai largă de activităţi, care se pot desfăşura în instituţii medicale private, o parte din sumele cheltuite în scop medical putând fi deduse la încheierea anului fiscal.

GRECIA
Asigurarea de sănătate acoperă următoarele servicii: 

- toate examinările medicale efectuate în cabinetele şi laboratoarele aprobate de Compania de asigurări IKA, la centre de sănătate şi medici de familie acreditaţi;

- rambursarea taxelor plătite la medicii privaţi pentru consultaţii şi medicamente în caz de urgenţă;
- serviciile farmaceutice acoperă cheltuielile pentru toate medicamentele prescrise de medicii IKA. Prescripţia (reţeta) trebuie procurată în cinci zile, după care îşi pierde valabilitatea. Persoana asigurată contribuie cu 25% din costul medicamentelor, cu excepţia medicamentelor pentru anumite categorii de boli, prevăzute de lege;
- serviciile spitaliceşti acoperă toate cheltuielile persoanei asigurate şi pensionarilor, precum şi membrilor de familie ai acestora în: spitale IKA, spitale publice şi clinici private, aflate în relaţii contractuale cu IKA; ţări străine, în caz de boală ce nu poate fi tratată sau diagnosticată în Grecia; clinici private care nu sunt în contract cu IKA în caz de urgenţă. Acordarea de servicii medicale în camere de spital de categoria I sau a II-a sunt posibile dacă asiguratul a efectuat 6.000 sau 4.000 zile de activitate;
- serviciile stomatologice acoperă tot tratamentul dentar, inclusiv tratamentul ortodentar pentru copii, ca şi achiziţionarea protezelor dentare oferite de către centrele stomatologice IKA sau dentiştii în contract cu IKA;

- serviciile medicale suplimentare acoperă costul pentru dispozitivele suplimentare cum ar fi pentru by-pass, scaune cu rotile, lentile de contact, etc;

- tratamente balneare;

- turism terapeutic, care este oferit pensionarilor cu venituri mici şi acoperă costul total pentru cazare şi mic dejun pentru pensionar şi jumătate din cost pentru însoţitor;

- transportul pacienţilor - IKA plăteşte 4/5 din costul biletului şi diurnă pentru persoana asigurată şi cea care-l însoţeşte;

- medicina preventivă - IKA furnizează servicii de medicină preventivă prin centrele de donare de sânge, planificare familială, creşe, protecţia copiilor handicapaţi, stomatologie preventivă, vaccinare etc;

- prestaţiile în bani constau în acordarea indemnizaţiei de maternitate şi  naştere, a celor de deces, boală, pensie şi accidente;

- alocaţia de boală - persoanele asigurate şi pensionarii care lucrează au dreptul la alocaţia de boală, dacă a intervenit o incapacitate temporară de muncă pentru mai mult de 4 zile verificată de către un medic IKA. Medicul are dreptul să elibereze un certificat pentru incapacitate de muncă pe o perioadă de până la 15 zile/an.
IRLANDA


Cetăţenii rezidenţi pot beneficia de îngrijire medicală în spitalele publice, care este acoperită prin asigurările obligatorii de sănătate. Funcţia principală a asigurărilor private de sănătate din Irlanda este aceea de a acoperi asistenţa medicală secundară din spitale.


Deoarece accesul la asistenţă medicală este garantat în cadrul sistemului de sănătate publică, asigurările private de sănătate oferă consumatorilor o gamă mai mare de tratamente şi facilităţi, standarde mai ridicate de cazare pe perioada tratamentului şi intervale mai scurte pentru intervenţiile chirurgicale sau alte servicii deosebite
.


Circa 50% din populaţia Irlandei a încheiat o asigurare de sănătate privată. Prin comparaţie, în Marea Britanie această rată este de 10%. Asigurarea privată de sănătate este reglementată printr-o serie de legi şi regulamente, inclusiv directive europene
. 


Concurenţa în domeniul asigurărilor private de sănătate este limitată de cadrul legal care prevede funcţionarea unui sistem de voluntariat, construit pe conceptul de solidaritate între generaţii. De exemplu, asigurările de sănătate private nu pot oferi reduceri pentru persoanele cu un stil de viaţă sănătos, cum ar fi non-fumători. De asemenea, asigurările de sănătate nu pot oferi reduceri angajatorilor care au programe de promovare a sănătăţii angajaţilor, cum ar fi liber subvenţionarea programelor de screening pentru sănătate. Nu în ultimul rând, asigurătorii au o competenţă limitată în selecţia celor mai eficiente reţele de spitale. În conformitate cu prevederile legale, un asigurător poate limita totalul plăţilor pentru pacienţii care se tratează în ambulatoriu la un cuantum maxim al serviciilor în valoare de 829 euro/an. Acest lucru face trimitere la statistici care menţionează un cost mediu pentru medicamentele prescrise pentru persoanele cu vârsta cuprinsă între 70 - 79 ani, în 2011, de 2.442 euro, comparativ cu suma de 224 euro pentru cei cu vârste cuprinse între 18 - 29 ani.


Asigurările private de sănătate pornesc de la 114 euro/an şi ajung la 972 euro/an pentru servicii medicale complete. Acestea cuprind servicii de optică medicală şi stomatologie, fizioterapie, osteopatie, chiropractică, acupunctură, homeopatie, podiatrie, consultaţii şi investigaţii, screening, teste de alergie, asiguratul putând dispune şi de o asistenţă medicală de tip 24h/zi pentru diferite tratamente
.


Serviciile acordate prin asigurările private:


- cameră privată şi tratament complet în spitalele publice;


- proceduri de îngrijire de zi în spitalele publice şi private;


- tratamente şi cazare în majoritatea spitalelor private;


- chirurgie cardiacă;


- accesul la peste 2.100 de specialişti din domeniul medical;


- acoperirea sumei de 100 euro/zi pentru cheltuielile de cazare în cazul tratamentului cancerului - maximum 1.500 euro/an;


- tulburări de alimentaţie, precum anorexia şi bulimia;


- până la 91 de zile de îngrijire în clinici specializate pentru abuzul de alcool sau droguri, în orice perioadă de 5 ani;


- screening.


În concluzie, rezidenţii sunt eligibili pentru orice fel de serviciu medical, în funcţie de contribuţie. Peste 75% din cheltuielile pentru sănătate sunt finanţate din impozite. Medicii de familie desfăşoară activităţi independente şi au rol de filtru. Spitalele publice voluntare sunt finanţate în special de stat.
ITALIA


Transformarea sistemului italian de sănătate a început în anul 1997, când guvernul ţării a descentralizat sistemul naţional de profil, oferind regiunilor controlul asupra banilor publici, care merg spre instituţiile medicale din provincii. Finanţarea domeniului medical se realizează în cea mai mare măsură de către guvernul central, care stabileşte, de asemenea, metodologia şi lista medicamentelor incluse în diverse tratamente, în scopul de a satisface standardele de sănătate. Fiecare regiune are competenţe de a adopta standarde de calitate suplimentare, pentru a stabili propriile sale metode de rambursare a cheltuielilor, pentru a decide care spitale pot beneficia de fonduri publice, precum şi de a opri finanţarea în cazul în care spitalele nu îndeplinesc standardele impuse.


Sistemul de sănătate privat, complementar celui public, se bazează pe trei niveluri de finanţare:

- companiile de asigurări private sau asociaţiile mutuale (în general non-profit). Asociaţiile non-profit sunt similare fondurilor de asigurări, care pot fi gestionate de organizaţii ale categoriilor profesionale sau de alt tip (SMS);


- plăţi directe ale cetăţenilor către furnizorii de servicii medicale;

- încheierea de asigurări voluntare de sănătate.


În anul 2006, de exemplu, cheltuielile private de îngrijire a sănătăţii s-au ridicat la 28 milioane de euro, reprezentând circa 21,8% din totalul cheltuielilor pentru sănătate. 

Serviciile medicale oferite de companiile de asigurări cuprind, de obicei, trei tipuri importante de rambursări:


- parţiale sau totale - pentru toate cheltuielile asociate cu spitalizarea de 1 zi sau pentru mai mult timp, intervenţii chirurgicale, naşteri, diagnostic, tratamente, etc. Se prevede plata directă, efectuată de către societăţile de asigurare, a furnizorilor de servicii medicale agreate; 

- totale - pentru fiecare zi de spitalizare, în cazul în care şederea în spital este acoperită de asigurare şi, opţional, pentru perioada de recuperare;


- servicii permanente pentru invaliditate, indemnizaţiile fiind proporţionale cu nivelul de invaliditate, calculate ca procent din capitalul asigurat.

Un procent mai mic de pe piaţa de profil este reprezentată de alte două tipuri de acoperire:


- politicile de îngrijire pe termen lung;

- indemnizaţii fixe care nu depind de cheltuielile privind îngrijirea sănătăţii, în cazul în care un pacient are o boală severă. Beneficiile acoperite includ:


• cheltuielile pentru îngrijirea în staţionar, cu sau fără intervenţii chirurgicale, precum şi toate cheltuielile legate de spitalizare pentru o limită de timp variind de 90 şi 180 de zile;

• cheltuielile pentru transplantul de organe;

• cheltuielile pentru îngrijirea în staţionar pentru o zi (în unele cazuri);

• cheltuielile legate de diagnosticarea în ambulator (în cele mai multe cazuri).

Din anul 2001 au fost excluse din pachetul de sănătate următoarele servicii:


- pentru o persoană: tratarea bolilor cronice, bolilor mintale, dependenţa de alcool şi de droguri, chirurgia cosmetică, a accidentelor din dezastre naturale, îngrijirea dentară pentru cauze ce nu sunt produse de accident/boală;


- pentru un grup de persoane: dependenţa de diabet zaharat, de droguri şi de alcool, HIV/SIDA, probleme severe de sănătate mintală (schizofrenia), încetarea voluntară de sarcină şi riscurile privind participarea la război.


Nivelul de acoperire al asigurărilor variază în funcţie de politica societăţilor de asigurări:


-  acoperirea în proporţie de 100% a cheltuielilor achitate;


- acoperirea complementară, rambursează cheltuieli mai mari decât cele acoperite de către asigurarea obligatorie.

-  acoperirea pentru riscurile mari, care permite rambursări numai pentru servicii de chirurgie specială sau tratamente în condiţii severe, prima de asigurare fiind mai mică decât cele anterioare.

Cu toate acestea, asigurarea voluntară de sănătate (VHI) nu joacă un rol semnificativ în creşterea nivelului de îngrijire a sănătăţii în Italia. Sumele utilizate în domeniul asigurărilor private reprezintă mai puţin de 10% din cheltuielile totale în domeniu. Acest lucru se întâmplă în special datorită faptului că politica societăţilor de asigurări exclude de la asigurarea privată grupul persoanelor care împlineşte vârsta de 64 de ani şi este exclus prin pensionare de la sistemul de asigurări de sănătate de stat.

Potrivit legii, în cadrul asigurării obligatorii, asiguratul are dreptul de a-şi alege un medic de familie şi poate beneficia de servicii de medicină generală în centrele de sănătate, fără alte plăţi suplimentare. Coplata se aplică în cazul serviciilor specializate, precum şi pentru anumite tipuri de medicamente. Costurile pentru tratamentele stomatologice nu sunt acoperite de asigurarea obligatorie.


Acoperirea universală prin Serviciul Naţional de Sănătate e finanţată prin impozitarea generală. Autorităţile locale asigură serviciile pentru pacienţi, plătind alţi furnizori. Deşi există accesul universal la un pachet uniform de beneficii medicale, există diferenţe majore în ceea ce priveşte îngrijirea medicală şi cheltuielile, în funcţie de regiuni. Structurile locale de sănătate controlează şi acreditează spitalele publice (61%) şi pe cele private, nonprofit.
LETONIA


Letonia se regăseşte în postura unică de a utiliza pentru sănătate un impozit de tip "asigurare socială". Guvernul central este responsabil pentru finanţarea sistemului de îngrijire a sănătăţii, la sumele alocate adăugându-se contravaloarea asigurărilor private şi alte impozite. Veniturile fiscale alocate pentru îngrijirea sănătăţii de către Ministerul de Finanţe sunt transferate, prin Trezorerie, către Agenţia de stat pentru asigurările obligatorii de sănătate (SCHIA), o structură de stat, aflată sub jurisdicţia Ministerului Sănătăţii, care semnează contracte cu toţi furnizorii de servicii medicale. Ce diferenţiază sistemul de finanţare al Letoniei de altele este faptul că fondurile de la bugetul de stat sunt transferate SCHIA, care, împreună cu cele cinci filiale regionale, acţionează în calitate de cumpărător al serviciilor de sănătate în numele întregii populaţii.


Plata de către cetăţeni a serviciilor medicale reprezintă principala barieră de acces la aceste servicii. Pe fondul creşterii preţurilor serviciilor, inclusiv în sistemul medical, sistemul de stat poate oferi o protecţie limitată, în acest caz coplata reprezentând circa 50% din costul serviciilor medicale. Au fost adoptate o serie de acte normative (în perioada 1999-2003) privind exceptarea de la plata serviciilor medicale a persoanelor vulnerabile, a copiilor cu vârsta mai mică de 18 ani, a persoanelor care locuiesc în locuinţe sociale şi a persoanelor sărace, clasificate ca atare, în conformitate cu prevederile legale - cele ale căror venituri nu depăşesc 50% din salariul minim, în ultimele 3 luni. Acest prag este în prezent mai mic decât jumătate din valoarea coşului minim de consum lunar de bunuri şi servicii, calculat de structurile de conducere. Certificatul de scutire se acordă de consiliile municipale
.


Asigurările de sănătate acoperă o parte a costurilor serviciilor medicale prestate către persoanele asigurate, pentru prevenirea şi tratarea bolilor, pentru a finanţa o parte a cheltuielilor pentru medicamente şi a altor produse medicale. Nu există nici un sistem de restituire a sumelor cheltuite în acest sens. Dacă furnizorul de servicii de sănătate are un contract cu Agenţia de asigurări obligatorii, toate costurile suportate sunt direct rambursate de către Agenţie. Pacientul trebuie să plătească doar suma reprezentând contribuţia proprie - taxa de pacient. Cheltuielile pentru tratamentul stomatologic nu este acoperit de stat, cu excepţia copiilor sub 18 ani
.


Potrivit Hotărârii Consiliului de Miniştri nr. 1046/2006, fondul de asigurări de sănătate se distribuie astfel:

 
- tratament ambulatoriu - minim 38%;


- tratament staţionar - maxim 52%;


- medicină de urgenţă - minim 9%;


- tratamentul persoanelor aflate în străinătate - 1%.

 
În cazul asigurărilor private, pentru fiecare afecţiune care necesită un tratament, asiguratul va trebui să plătească un procent sau o sumă fixă pentru costurile de tratament - valoarea fiind deductibilă. De exemplu, dacă poliţa prevede o valoare deductibilă de 50 euro, asiguratul va trebui să plătească suma de 50 de euro pentru tratament, compania de asigurări plătind restul sumei, indiferent de valoarea acesteia. Dacă asiguratul, la o dată ulterioară necesită tratament pentru o altă afecţiune, acesta va plăti, din nou, primii 50 de euro pentru cheltuielile medicale.


O altă modalitate de plată este reprezentată de o limită anuală deductibilă. În acest caz o limita anuală este convenită de către societatea de asigurare şi titularul poliţei. Asiguratul va fi obligat să plătească pentru tratament până la limita anuală acceptată, iar după ce limita a fost atinsă, compania de asigurări va fi responsabilă pentru toate costurile suplimentare. 


Co-asigurarea este cel mai frecvent întâlnită pentru serviciile de maternitate şi stomatologice. Co-asigurarea este reprezentată de suma pe care compania de asigurări este obligată să o plătească, fiind, în general, exprimată în procente. În cazul în care co-asigurarea se încheie pentru un procent de 20%, iar costul tratamentului este de 100 de euro, asiguratul va trebui să plătească 20% din sumă, iar compania 80%.


LITUANIA


Creşterea pieţei de asigurări de sănătate private a fost determinată prin modificarea Legii asigurărilor sociale, adoptată în anul 2007. Amendamentul prevede reducerea nivelului de impozitare pentru angajatorii care încheie o asigurare privată suplimentară angajaţilor.


Sistemul de asistenţă medicală de stat este finanţat din taxe şi impozite, precum şi din contribuţiile specifice ale angajatorilor şi angajaţilor
. Angajatorii au obligaţia de a înregistra în cadrul fondului de asigurări de sănătate toţi angajaţii noi. Tratamentul persoanelor aflate în întreţinerea asiguratului sunt acoperite de sistemul public de sănătate. Şomerii, pensionarii, persoanele cu handicap grav sau femeile care se află în concediu de maternitate nu trebuie să contribuie la fondul de sănătate. Cei care desfăşoară activităţi independente trebuie să contribuie din fondurile proprii la fondul de asistenţă medicală.


Asistenţa medicală privată este garantată prin lege, dar, cu toate acestea, din cauza costurilor ridicate, doar un mic procent de persoane a încheiat astfel de asigurări. Plata serviciilor medicale private se poate face direct de către persoana care beneficiază de serviciul respectiv sau prin intermediul companiei care îi încheie o asigurare de sănătate privată.


Comparativ cu alte state europene, Lituania are un număr mare de medici generalişti. Pacienţii pot alege să se înregistreze la orice medic. Cu toate acestea, în scopul de a se asigura că tratamentul lor este acoperit prin serviciul de asistenţă medicală publică, pacienţii trebuie să se asigure că medicul ales este înscris în sistem, în caz contrar, pacienţii fiind responsabili pentru plata costurilor tratamentelor din buzunarul propriu.


Medicii generalişti sunt responsabili pentru prescrierea de medicamente, tratarea bolilor acute şi cronice, furnizarea de îngrijiri preventive şi de educaţie a sănătăţii populaţiei. 


Serviciile de asistenţă medicală primară sunt oferite în centrele de asistenţă medicală primară, centrele paramedicale ambulatorii şi policlinici, spitale, precum şi de serviciul de ambulanţă. Centrele de sănătate mintală, ca de altfel întreaga reţea de instituţii de asistenţă medicală primară este administrată de către municipalităţi. În plus, asistenţa medicală primară este asigurată şi de cabinetele medicilor privaţi
.


Centrele de sănătate din Lituania oferă în primul rând tratamentul ambulatoriu şi o gamă largă de servicii de specialitate. Serviciile medicale oferite de aceste centre includ şi îngrijirea în perioada de maternitate, asistenţă medicală a copiilor şi servicii stomatologice. 

Potrivit prevederilor Legii privind asigurările de sănătate
, din Fondul de asigurare de sănătate se plătesc cetăţenilor asiguraţi următoarele servicii medicale: 

- servicii medicale preventive; 

- asistenţa medicală de reabilitare;

- servicii sociale din domeniu medical, nu mai mult de 120 de zile/an;

- servicii de îngrijire a sănătăţii personale; 

- servicii de expertizare medicală;
- servicii de informare privind prevenirea bolilor;

- acordarea de compensaţii privind achiziţia de organe, proteze, dispozitive.


Asigurarea obligatorie nu cuprinde serviciile stomatologice şi tratament balnear.


Persoanele care au un handicap de gradul I şi copiii cu vârsta sub 18 ani beneficiază de tratamente gratuite.


Scăderea finanţării sistemului de îngrijire a sănătăţii în anii 2008/2009, din cauza efectelor crizei economice globale, a înrăutăţit funcţionarea sistemului şi a evidenţiat ineficienţa lui. Întrucât nu au existat resurse pentru a continua finanţarea serviciilor medicale la acelaşi nivel, singura soluţie posibilă a fost eficientizarea fondurilor existente.


S-a avut în vedere, printre altele:


- dezvoltarea asistenţei medicale primare;


- reforma facilităţilor medicale oferite asiguraţilor;


- modificarea politicii în domeniul medicamentelor, prin implementarea de planuri de reducere a preţurilor.

LUXEMBURG


Persoanele acoperite de asigurarea obligatorie sunt persoanele care exercită o activitate profesională salariată sau cele care desfăşoară activităţi independente, pensionarii, şomerii care beneficiază de indemnizaţia de şomaj, ucenicii, precum şi membrii familiilor asiguraţilor.


În privinţa salariatului, angajatorul îl va înscrie, pe baza unei declaraţii de afiliere, la Centrul Comun de Securitate Socială. Acesta se va ocupa de înscrierea salariatului la o Casă care acordă alocaţii de boală şi maternitate, în funcţie de sectorul de activitate. Salariatul va fi asigurat astfel în calitate de asigurat principal. Pentru membrii familiei sale, asiguratul va trebui să întreprindă el însuşi demersurile, depunând o cerere de afiliere la aceeaşi structură.


Procentul de cotizare este de 5,60% pentru salariaţii angajaţi cu contracte de muncă şi de 10,10% pentru celelalte categorii. Cotizaţia este plătită în cote egale de către angajator şi  asigurat. 

Pentru a beneficia de prestaţiile de boală nu este nevoie de o perioadă de vechime şi de cotizare, în schimb, pentru a beneficia de indemnizaţia de maternitate este necesară o afiliere de 6 luni în cursul anului care a precedat naşterea.


Asigurările private de sănătate sunt foarte puţine, sistemul public fiind deosebit de performant. Cu toate acestea, în Luxemburg se pot încheia asigurări  complementare, la care plata se face din buzunar, asigurări complementare (S), la care plata serviciilor se realizează de compania de asigurări, precum şi asigurări suplimentare. În cadrul acestora se poate beneficia de servicii stomatologie şi oftalmologie, tratament în străinătate, medicină alternativă, prestaţii de boală în numerar, îngrijire privată în spitale.

MAREA BRITANIE

Serviciul Naţional de Sănătate (NHS) este finanţat din sistemul general de taxe al statului, serviciile medicale fiind oferite gratuit populaţiei (cu excepţia eliberării reţetelor şi tratamentelor dentare). 

Deşi finanţate la nivel central, serviciile NHS din Anglia, Irlanda de Nord, Scoţia şi Ţara Galilor sunt gestionate separat. În timp, au apărut o serie de diferenţe între  sistemele aplicate în aceste state, dar în ansamblu rămân similare în cele mai multe privinţe şi continuă să fie analizate ca aparţinând unui sistem unificat. 

Finanţarea sistemului de sănătate se asigură din următoarele surse:

- 80% de la bugetul consolidat al statului, reprezentând taxe şi impozite;

- 12% din contribuţiile de asigurări de sănătate;

- 8% din alte surse - circa 2% reprezentând plata reţetelor farmaceutice şi serviciilor stomatologice.


În Marea Britanie funcţionează circa 170 de structuri NHS de asistenţă primară şi 58 de structuri secundare care coordonează activitatea a 1.600 de spitale şi centre de îngrijire de specialitate. Pe lângă aceste structuri, există alte 12 servicii NHS care gestionează activitatea serviciului de ambulanţă, precum şi structuri care răspund de activitatea Institutului Naţional pentru Sănătate, a centrelor pentru bătrâni, a centrelor de servicii pentru sănătate mintală.


În cadrul sistemului de sănătate britanic îşi desfăşoară activitatea medici generalişti, care oferă asistenţa medicală primară şi fac trimiteri către specialişti, atunci când este cazul. Spitalele oferă mai multe servicii specializate, inclusiv îngrijire pentru pacienţii cu boli psihice şi accesul direct la medicina de urgenţă. Farmaciile, altele decât cele din cadrul spitalelor, sunt proprietate privată, dar au contracte cu serviciile de sănătate municipale, furnizând medicamente în baza prescripţiei medicale.


Fiecare structură a sistemului de sănătate publică (NHS) oferă gratuit  servicii de ambulanţă pentru situaţiile de urgenţă sau atunci când pacienţii nu sunt apţi să călătorească cu transportul public. Aceste servicii sunt, în general, completate, când este necesar, de către serviciile de ambulanţă de voluntariat. 


Structurile NHS oferă servicii stomatologice prin intermediul stomatologilor privaţi, care practică tarifele stabilite la nivel local. Pacienţii care optează să fie trataţi în particular nu primesc nicio finanţare pentru tratament
. 


Asigurarea privată de sănătate permite:

- alegerea medicilor specialişti şi a spitalelor;

- alegerea schemei potrivite veniturilor obţinute;


- deducerea sumelor cheltuite;

- acces rapid la tratament;


- utilizarea tehnologiilor avansate.


Compania de asigurări poate reinvesti profitul în dezvoltarea serviciilor medicale.

Schemele de asigurare cuprind, printre altele
:

- asigurarea serviciilor stomatologice;

- tratament în străinătate;


- fizioterapie, medicină sportivă şi tratament balnear;


- consultanţă specifică, etc.


Asigurarea poate fi încheiată în nume personal, pentru un cuplu sau pentru întreaga familie.

Pentru asigurarea individuală se achită o primă cuprinsă între 10 şi 32 de lire, la care se adaugă costul serviciilor, în funcţie de nivelul de protecţie ales, de la 1 la 4. De exemplu, costul tratamentului stomatologic variază între 90 şi 190 lire/an, rambursarea fiind de 100%. Pentru serviciile de fizioterapie, osteopatie, chiropractică, acupunctură şi homeopatie se achită prime cuprinse între 50 şi 200 de lire/an, rambursarea costurilor fiind de 75%. Pentru costurile de spitalizare se achită 10-20 lire/zi, pentru o perioadă de 20 zile/an. Pentru consultaţii se achită sume cuprinse între 150 şi 400 de lire/an, rambursarea costurilor fiind de 75%. 

Spre exemplificare, principalele servicii solicitate în baza asigurării individuale sunt:


• by-pass coronarian;


• cateterizarea părţilor inimii (dreapta şi stânga);

• injecţii epidurale;

• excizii ale pielii sau ţesutului subcutanat în cazul leziunilor;
• histerectomia uterului;

• colecistectomie laparoscopică;

• ligatura vaselor sangvine;

• tratarea herniei inghinale;

• septoplastia nasului;

• chirurgie stomatologică;

• terapia cartilajului genunchiului;

• rezecţia prostatei. 
Olanda


Legea privind asigurările de sănătate, intrată în vigoare în anul 2006, a introdus un sistem de asigurări de sănătate ce acoperă toate persoanele rezidente în Olanda, punând capăt demarcaţiei între vechiul Fond de sănătate obligatoriu care cuprindea 63% din populaţie şi asigurările private de sănătate utilizate de restul de 37% din populaţie.

Potrivit legii, în prezent, asigurările de sănătate cuprind următoarele paliere
:
	palier
	nivel
	acoperire
	pachet
	finanţare (1 milion de locuitori)

	I

II

III


	public

cvasi-privat

privat
	obligatoriu pentru toţi rezidenţii

obligatoriu pentru toţi rezidenţii

voluntar (utilizat de 92% din populaţie)
	îngrijire pe termen lung

ambulatoriu şi internare, produse  farmaceutice, stomatologie, maternitate

alte servicii complementare, care nu sunt acoperite de celelalte paliere
	22.972 euro - 42% din cheltuieli

26.266 euro - 52% din cheltuieli

3.584 euro - 6% din cheltuieli




Concurenţa în domeniul asigurărilor medicale, reglementată prin lege, nu a fost concepută ca un scop în sine, ci ca un instrument, pentru a transforma politica statului olandez de îngrijire a sănătăţii, de la un sistem de „aprovizionare” într-un sistem bazat pe cerere. În plus, actuala reformă vizează îmbunătăţirea calităţii, eficienţei şi accesibilităţii la sănătate, păstrând valorile de solidaritate şi de acces universal la servicii.

Legea privind asigurările de sănătate este interpretată ca un acord de drept privat. Relaţia dintre abonat şi asigurător are forma unui contract cu durata de un an, care poate fi reînnoit în fiecare an, dar, de asemenea, poate fi înlocuit cu un contract de alt tip, mai sigur. Orice persoană care nu cumpără o poliţă de asigurare de sănătate de bază nu este asigurată. Aceasta este principala diferenţă faţă de fostele prevederi legale, reprezentate de schemele de sănătate ce au acoperit automat fiecare persoană rezidentă.


Pentru a stimula concurenţa între asigurătorii de sănătate, consumatorii trebuie să aibă libertatea de a alege asigurătorul de sănătate care se potrivesc cel mai bine preferinţelor lor. Legea oferă abonaţilor dreptul legal de a rezilia planul de sănătate la sfârşitul fiecărui an, existând şi opţiunea de ieşire, pentru alegerea altui asigurător. Legea interzice companiei de asigurare încetarea unilaterală a contractului, dar conţine diferite restricţii privind alegerea consumatorului în scopul de a găsi un echilibru adecvat al sistemului. De asemenea, asigurătorii au o oarecare libertate privind formarea planurilor de sănătate de bază. De exemplu, ei pot oferi o serie de beneficii în servicii medicale, planuri de rambursare a sumelor cheltuite sau o combinaţie a acestora. Asigurările private sunt deductibile în mod obligatoriu, până la un anumit plafon. 


Pentru a se asigura că principiul concurenţei nu încalcă principiile de solidaritate privind accesul universal la asistenţă medicală, legea conţine o serie de reglementări obligatorii:


- asiguratorii de sănătate trebuie să accepte fiecare solicitant. Se interzice aplicarea unei selecţii a riscurilor, dar asiguratorii pot să aplice o schemă pentru calcularea primei achitate de asigurat. Această primă poate varia în funcţie de tipul de plan de sănătate;


- guvernul plăteşte o compensaţie pentru asiguraţii cu venituri mici, pentru a compensa creşterea bruscă a ratelor, care a avut loc în anul 2006, după adoptarea legii. De exemplu, în timp ce în anul 2004 primele nominale variau între 239 şi 455 de euro, în anul 2006 valoarea medie a acestora a fost de 1.028 euro;


- guvernul achită primele de asigurat pentru copiii în vârstă de până la 18 ani;

- angajatorii trebuie să plătească pentru fiecare angajat o contribuţie pentru sănătate, rata acesteia fiind stabilită de guvern. În prezent, pentru venituri anuale de până la 31.231 euro, contribuţia este de 7,2%. Persoanele care desfăşoară activităţi independente plătesc un procent de 5,1%, la un plafon maxim de 1.592 euro/lună.   


Aplicarea unor scheme privind calculul primelor de asigurat, lipsa unor plafoane privind veniturile salariale, utilizarea subscrierilor în domeniul medical şi intervenţie limitată a statului au condus la ideea că legea este un angajament hibrid, care combină o funcţie publică, cu una privată, experţii denumind prevederile legale drept unele cvasi-private.


Tipurile de servicii de sănătate acoperite de planurile complementare sunt următoarele: 


- tratamentul acneei şi psoriazis-ului;


- servicii oftalmologie;


- vaccinări pentru călătorii în ţari străine;


- îngrijirea pacienţilor după tratamentele pentru boli de cancer;


- vasectomie şi circumcizii;


- programe pentru stilul de viaţă;


- terapie, fizioterapie şi medicină alternativă;


- asistenţă medicală transfrontalieră;


- tratamentul pacienţilor cu exces de greutate, consiliere dietă;


- medicină preventivă; 


- podoterapie;


- astmă;


- tratarea bolilor mentale;


- programe pentru persoane cu boli cronice;


- chirurgie cosmetică;


- tabere de vacanţă pentru copiii cu handicap;


- transport în interes medical, etc.
POLONIA

Sistemul de asigurări de sănătate polonez are la bază asigurările de sănătate obligatorii, generale. Sistemul de asigurări de sănătate a fost descentralizat o perioadă de 4 ani
, după care s-a revenit, fiind creat un Fond Naţional de Sănătate, care dispune de sucursale regionale. Acest Fond administrează sistemul de asigurări de sănătate, fiind  împărţit în 17 fonduri specifice de profil. Fondul Naţional de Sănătate are  responsabilităţi de planificare, gestionare şi finanţare a serviciilor de sănătate publică.

Legea privind asigurările sociale de sănătate defineşte toate categoriile de persoane supuse prevederilor legale, inclusiv persoanele neangajate (şomeri, studenţi), funcţionarii publici (armată, poliţie) şi altele categorii (refugiaţi politici). 

Toate grupurile sociale sunt prezente în cadrul sistemului de asigurări de sănătate obligatorii. Un contribuabil nu poate renunţa la acest sistem pe motiv de nivel foarte ridicat sau scăzut al veniturilor.

Calcularea contribuţiilor variază în funcţie de grupurile de persoane asigurate. Acest lucru este valabil mai ales pentru persoanele care nu lucrează în sectorul de stat, de exemplu agricultorii, ale căror venituri nu sunt impozitate. Sistemul de calcul al asigurărilor pentru agricultori este stabilit în funcţie de preţul a 500 kg de secară/hectar cultivat. Contribuţiile de asigurare pentru persoanele care desfăşoară activităţi independente sunt proporţionale cu venitul obţinut, dar nu pot fi mai mici de 75% din salariul mediu pe ţară.

Beneficiarii au dreptul la servicii gratuite de îngrijire a sănătăţii, în cazul în care primesc aceste servicii de la furnizorii de servicii medicale ce au încheiat contracte privind furnizarea de servicii de sănătate cu Fondul Naţional de Sănătate (NFZ). Furnizorii de servicii medicale sunt, în principal: medicii care îşi desfăşoară activitatea în unităţi publice sau private - spitale, servicii de prim ajutor, dispensare, centre de sănătate, clinici de specialitate individuale sau de grup
.

Sistemul de asigurări de sănătate se bazează pe principiile egalităţii de tratament şi de acces egal la serviciile de sănătate. Serviciile de asistenţă medicală finanţate din fonduri publice sunt disponibile atât pentru persoanele acoperite de asigurarea de sănătate naţională  în mod obligatoriu, cât şi pentru cele care dispun de o asigurare voluntară. 

Serviciile medicale gratuite sunt acordate numai în instituţiile de asistenţă medicală, atât publice, cât şi private, care au încheiat un contract cu Fondul Naţional de Sănătate, acestea fiind marcate cu logo-ul Fondului. Există o separare strictă între îngrijirea de specialitate în sistem ambulatoriu şi cea din staţionar. Îngrijirea de specialitate ambulatorie este realizată în principal de unităţi private, care sunt dezvoltate mai mult în oraşele mari.
Medicul de familie furnizează asistenţă medicală primară. Pentru a avea acces la mai multe servicii medicale specializate, de exemplu, tratament în spital, reabilitare medicală sau tratament într-o staţiune balneară, este necesară o trimitere din partea acestuia. O astfel de trimitere nu este necesară în caz de urgenţă sau pentru serviciile prestate de medicii specialişti - oftalmologie, oncologie, dermatologie, ginecologie şi psihiatrie.

Gama de servicii stomatologice gratuite este limitată. Doar copiii până la vârsta de 18 de ani şi femeile gravide beneficiază de servicii gratuite. Întrucât materialele dentare de bază sunt finanţate din fonduri publice, persoana care doreşte produse mai bune trebuie să plătească tratamentul.

Persoana care a încheiat un acord pentru o asigurare voluntară de sănătate este obligat să înregistreze pe asigurarea proprie toţi membrii de familie ce nu au încheiat o asigurare din alte motive. Acest lucru nu implică taxe suplimentare.


În anul 2012, rata contribuţiei pentru o asigurare voluntară de sănătate este de 9% din salariul de bază. La un salariu de bază de 3.681,85 PLN
, rata este de  331,37 PLN
.
Plăţile directe acoperă o serie de servicii medicale de specialitate: analize, servicii de stomatologie, asistenţă medicală spitalicească, reabilitare şi recuperare medicală. Potrivit legii, plata şi coplata individuală a persoanelor asigurate se aplică pentru următoarele servicii:

- cheltuielile pentru hrană şi cazare la casele de îngrijire şi sanatoriile pentru boli cronice;  

- cheltuielile pentru hrană şi cazare la unităţile de recuperare medicală, care asigură servicii 24 de ore din 24;

- 30% din valoarea medicamentelor produse de către farmacii şi 50% din preţul medicamentelor obţinute pe baza reţetelor;

- o sumă fixă pentru examenele şi analizele medicale, precum şi pentru eliberarea reţetelor;  

- plata parţială sau totală a dispozitivelor şi protezelor ortopedice prescrise de medic;

- o sumă reprezentând cheltuielile de transport medical spre un sanatoriu;

- costul de deplasare cu ambulanţa, dacă nu este nevoie de un tratament de urgenţă. 

Nivelul de coplată este limitat şi depinde de veniturile persoanelor asigurate. De exemplu, tariful lunar pentru cheltuielile de hrană şi cazare la casele de îngrijire a sănătăţii şi sanatoriile pentru boli cronice nu poate depăşi 70% din salariul lunar al unei persoane singure, care are un copil în îngrijire, sau 70% din salariul unui angajat aflat sub tratament medical de specialitate. Pentru asigurarea acestor servicii medicale există 8 categorii de cazare, preţul variind între 6,5 şi 23,3 PLN/zi
.

De asemenea, coplata se realizează la preţ fix pentru medicamentele de bază, în valoare de 0,8 euro, iar pentru un medicament produs de o farmacie preţul este de 1,2 euro, această valoare neputând depăşi decât cu maxim 0,5% preţul medicamentului de bază şi cu 1,5% preţul unui medicament prescris de medicul de familie. 

Persoanele asigurate plătesc 30% din costurile de producţie ale dispozitivelor ortopedice şi 50% pentru protezele auditive.

PORTUGALIA


Asistenţa medicală este asigurată gratuit şi este administrată de un Serviciu Naţional de Sănătate (SNS), înfiinţat în anul 1979. Sistemul de sănătate portughez este public, iar finanţarea se face din impozite. 

Asigurarea de boală, inclusă în regimul general de securitate socială, cuprinde alocaţiile de boală şi prestaţiile compensatorii pentru concedii plătite şi sărbători, vizând  compensarea pierderii remuneraţiei profesionale, din cauza unei boli a cărei cauză nu este profesională.


Pe lângă sistemul de asigurări de sănătate public, în Portugalia se pot încheia asigurări suplimentare, complementare cu plata din „buzunar”, complementare (S) şi substitutive, pentru anumite categorii de angajaţi. Aceasta din urmă oferă servicii similare celor  acoperite de asigurarea obligatorie. În cazul celorlalte asigurări se oferă servicii private, precum şi accesul rapid la serviciile din ambulatoriu şi staţionar, servicii stomatologice şi se rambursează cheltuielile pentru medicamente.

SLOVACIA

În cadrul sistemului de sănătate din Slovacia îşi desfăşoară activitatea atât firme de stat, cât şi private. Persoanele asigurate pot alege un medic de familie, care oferă asistenţa medicală primară, fiind obligat să dea trimiteri către medicii specialişti pentru continuarea tratamentului.

Există două tipuri de asigurări de sănătate: asigurări de sănătate publică legale sau voluntare şi asigurări de sănătate individuale
. 

Asigurările de sănătate publică acoperă, în întregime sau parţial, în funcţie de condiţiile specifice, următoarele servicii: 

- asistenţă de diagnosticare;

- tratament şi îngrijire preventivă în ambulatoriu şi staţionar;

- asistenţă pentru reabilitare;

- vaccinarea obligatorie;

- asigurarea de medicamente şi alimente dietetice;

- tratament balnear, la recomandarea unui medic, în cazul în care o astfel de îngrijire este o componentă obligatorie a procedurii de tratament.

Asigurările private de sănătate asigură un acces rapid la asistenţa medicală, în special în domeniul intervenţiilor chirurgicale. 

Problemele sistemului medical din Slovenia, evidenţiate în documentele organizaţiilor internaţionale
, relevă următoarele măsuri necesare minimizării inegalităţilor şi eliminării corupţiei:
- transparenţa cu privire la fondurile alocate tratamentelor, atât în cazul pachetului minim obligatoriu, cât şi în cazul persoanelor care deţin asigurări private;

- crearea de norme privind încheierea şi derularea contractelor medicilor în cadrul tratării pacienţilor;
- plata integrală a tratamentului, ceea ce ar conduce la conştientizarea de către cetăţeni a costurilor serviciilor medicale, ar reduce corupţia sau crearea de perioade de aşteptare artificiale;
- monitorizarea sistemului şi sancţionarea celor care încalcă legea, fapt care ar conduce la îmbunătăţirea accesului la servicii medicale şi ar încuraja transparenţa;

- s-ar permite sporirea veniturilor medicilor şi s-ar elimina presiunea pentru plăţile „informale” din cadrul sistemului de sănătate obligatorie.

Conform politicilor actuale, asigurările private de sănătate permit acoperirea prin coplăţi a serviciilor obligatorii. Acest lucru face mult mai dificil de realizat controlul costurilor în aria de acoperire a asigurărilor obligatorii de sănătate şi contracarează ideea de a introduce coplata ca un mecanism de reglementare a cererii de îngrijire medicală. Legea actuală cu face nicio referire la servicii medicale acoperite prin asigurări private.

Pe de altă parte, coplăţile au fost introduse ca un mecanism de transfer de cost de la public la sectorul privat, pentru a genera venituri suplimentare pentru sistemul public de sănătate. Cu toate acestea, având în vedere nivelurile scăzute ale coplăţii, necesitatea de a stabili mecanisme de exceptare pentru persoanele fără venituri sau cu venituri reduse, resursele obţinute sunt puţine.

În prezent, Guvernul slovac analizează decizia de a renunţa la sistemul privat de asigurări de sănătate, asigurând finanţarea sectorului sanitar doar prin intermediul sistemului public. Măsura aflată în dezbatere este motivată de ideea că un sistem coordonat de stat ar fi mai eficient şi nu ar servi doar interesele firmelor private. Premierul slovac a solicitat ministrului Sănătăţii un plan de acţiune în acest sens până la sfârşitul anului, dorindu-se ca până în anul 2014 să se organizeze şi să funcţioneze un singur fond naţional destinat sănătăţii. Trecerea la noul sistem de asigurări de sănătate s-ar putea realiza fie prin cumpărarea de către stat a companiilor private de asigurări, fie prin reglementări de natură să nu le mai permită asigurătorilor să încheie poliţe pentru servicii medicale.


Până la definitivarea noilor politici se are în vedere:


- taxarea suplimentară a furnizorilor de servicii medicale care nu sunt cuprinşi în sistem, cei fără un contract cu asigurătorul pacientului;


- realizarea cu celeritate a intervenţiilor chirurgicale planificate;


- aplicarea de taxe suplimentare pentru medicamente mai scumpe, pentru cazurile HIV/SIDA, de exemplu, precum şi pentru dispozitivele medicale, altele  decât cele incluse în pachetul de bază;


- modernizarea spitalelor;


- introducerea în pachetul de bază a serviciilor stomatologice şi chirurgiei cosmetice.


Nivelul de contribuţie obligatorie la sistemul de asigurări de sănătate publică va fi menţinut la 14% din venit, existând propuneri de a extinde baza de impozitare pentru a include veniturile din chirii şi dividende. Se aşteaptă liberalizarea taxelor reprezentând coplata, prin negocierea nivelului acesteia de către asigurători şi furnizori.

SLOVENIA


Sistemul de asigurări de sănătate al Sloveniei este împărţit în asigurări obligatorii de asistenţă medicală, asigurări voluntare de sănătate pentru acoperirea suplimentară, precum și asigurări pentru servicii care nu sunt în componenţa asigurărilor obligatorii
.


Asigurările de sănătate obligatorii acoperă toată populaţia cu reşedinţa permanentă în Slovenia, în cadrul sistemului unic de asigurare obligatorie, fie în calitate de membru al sistemului, fie în calitate de persoană aflată în întreţinerea titularului. 


Sistemul de asigurări de sănătate obligatorii este gestionat de Institutul de Asigurări de Sănătate al Sloveniei. Toate persoanele salariate, cele care desfăşoară activităţi independente, precum şi cetăţenii care primesc o pensie de la un furnizor de asigurare sloven sunt asigurate în cadrul sistemului de asigurări de sănătate. 


Asigurarea de sănătate obligatorie nu acoperă toate serviciile de îngrijire a sănătăţii. Sunt acoperite integral de asigurarea obligatorie următoarele servicii:


- toate programele de sănătate pentru copii şi tineri: diagnostic, tratament şi reabilitare a vătămărilor suferite de aceştia, minori şi studenţi cu deficienţe de dezvoltare, atât timp cât urmează o formă de învăţământ;


- consilierea familiei privind planificarea familială, contracepţia, sarcina şi naşterile la persoanele de sex feminin;


- servicii referitoare la programele de prevenire şi îngrijire, diagnosticarea şi tratamentul bolilor infecţioase, inclusiv HIV/SIDA;


- servicii de tratament şi reabilitare - boli profesionale sau accidente, boli maligne, musculare sau nervoase, boli mintale, epilepsie, paralizie, hemofilie, paraplegie, tetraplegie, boli cerebrale, diabet zaharat avansat, scleroza multiplex şi psoriazis;


- servicii medicale legate de donarea şi transplantul de ţesuturi şi organe; 
- tratamentul medical de urgenţă, inclusiv transportul de urgenţă, vizite de asistenţă medicală de îngrijire, tratament şi îngrijire la domiciliu şi în instituţiile sociale.


În cazurile celorlalte servicii, asigurarea de sănătate obligatorie acoperă doar anumite procente de preţ. Diferenţa până la preţul integral sunt acoperite fie de către persoana asigurată însăşi, fie de asigurarea voluntară de sănătate. Majoritatea populaţiei este inclusă într-un sistem de asigurare voluntară de sănătate, principala problemă a sistemului fiind perioada de aşteptare pentru un serviciu mai complex.

Din ianuarie 2002
, contribuţiile obligatorii pentru asigurările de sănătate sau din activităţi independente sunt 13,45% din venitul brut şi sunt împărţite aproape în mod egal între angajator şi angajat. 

SPANIA


Decretul Regal pentru furnizarea de servicii nr. 63/1995 reglementează lista de servicii garantate de sistemul de sănătate publică. Beneficiile incluse cuprind:


• asistenţă medicală primară, inclusiv îngrijirile medicale de sănătate generală şi pediatrică furnizate de centrele de asistenţă medicală primară, prin vizite la domiciliu ale medicilor de familie, programe pentru prevenirea bolilor, promovarea sănătăţii şi reabilitarea medicală;


• asistenţă medicală de specialitate sub formă de îngrijire în ambulatoriu şi staţionar, care acoperă toate specialităţile medicale şi chirurgicale;


• subvenţionarea cu 60% a preţurilor la medicamente prescrise pentru pacienţii sub vârsta de 65 de ani. Există derogări de la procentul de coplată,  40% pentru pacienţii cu handicap grav şi persoanele asigurate care au suferit accidente de muncă. De asemenea, pentru bolile cronice coplata se reduce la 10% din preţ, în limita unui plafon anual actualizat. Din decembrie 1995, această contribuţie redusă a fost extinsă şi la pacienţii cu SIDA. 

Pentru cei înscrişi în fondurile mutuale, respectiv funcţionarii publici, coplata este de 30% din preţul de vânzare cu amănuntul, dar nu există nici o scutire pentru cei care s-au pensionat (65 ani şi peste);

• beneficiile complementare includ obţinerea de proteze, produse ortopedice, scaune cu rotile, asigurarea transportului în unităţile de îngrijire a sănătăţii, diete complexe, terapie cu oxigen. 


Din anul 2006 au fost incluse pe lista serviciilor terapia fotodinamică, anestezia epidurală, tratamentul obezităţii, tratamentul cu insulină, emisia de pozitroni, dispozitive intrauterine, reabilitarea cardiovasculară, logopedie, îngrijirea bolnavilor în faze terminale, transplantul ţesuturi, terapii de reproducere, îngrijirea sănătăţii mintale şi de reabilitare, consilierea fumătorilor.


O serie de servicii au fost în mod explicit excluse de la finanţare, în anul 1995:


• psihanaliza şi hipnoza;


• chirurgia pentru schimbare de sex;


• tratamente balneare;


• chirurgia plastică, care nu este legată de accidente, boli congenitale sau malformaţii;


• articolele de îngrijire dentară şi produsele optice, cum ar fi ochelarii şi lentilele de contact, etc.


Întrucât politicile de sănătate au fost preluate de consiliile regiunilor, trecând în responsabilitatea acestora, pot exista diferenţe semnificative în acordarea serviciilor medicale.

Asigurările voluntare de sănătate au rolul de a remedia deficienţele în aplicarea serviciile medicale în cadrul sistemului public, un exemplu fiind îngrijirea dentară. 

Principalele servicii medicale oferite de asigurările private de sănătate sunt:


- consultaţii de medicină generală;


- teste radiaţii X;


- anatomie patologică;


- psihiatrie;


- oftalmologie;


- chirurgie;


- oncologie;


- stomatologie;

- transfer medical;


- maternitate;


- proteze medicale.


Serviciile au preţuri reduse, raportat la salariile medii din Spania, de exemplu, pentru o consultaţie de medicină generală tariful este de 12 euro.

Sistemul medical, bazat pe impozitare, acoperă 99,8% din populaţie, inclusiv imigranţii. Numărul persoanelor care deţin asigurări de sănătate private este mic.

SUEDIA

Aproximativ 70% dintre serviciile de sănătate sunt finanţate prin intermediul taxelor locale
. Sistemul de sănătate suedez este descentralizat, cele 21 de consilii regionale având în responsabilitate activitatea spitalelor şi a medicilor de familie, în timp ce consiliile municipale, în număr de 290, gestionează serviciile medicale la nivel local. Doar 10% dintre serviciile de sănătate sunt asigurate de furnizori privaţi, cea mai mare parte a activităţilor de profil fiind realizate de unităţi administrate local și regional.

La nivel naţional, Ministerul Sănătăţii stabilește principiile și directivele specifice activităţii din domeniul medical, precum şi agenda politică în domeniu. De asemenea, supervizează activitatea desfăşurată la nivel local, alocă granturi și evaluează periodic serviciile medicale.

La nivel regional, responsabilitatea privind asigurarea serviciilor de sănătate revine consiliilor regionale. Acestea supervizează structura şi managementul spitalelor, urmărind eficienţa serviciilor medicale. Tot aceste consilii stabilesc preţurile şi nivelul de calitate al serviciilor asigurate de operatorii privaţi, care încheie contracte cu consiliile. Pacienţilor nu li se decontează serviciile oferite de furnizorii privaţi, dacă aceștia nu au încheiat un contract cu consiliile locale.

Aproximativ 97% din costurile serviciilor medicale sunt finanţate de stat, restul fiind plătite de beneficiari. Cheltuielile cu sănătatea reprezintă aproximativ 10% din PIB-ul Suediei, procent care a rămas destul de stabil de la începutul anilor ‘80. Circa 71% din costul activităţilor medicale este finanţat din taxele colectate la nivel de către consiliile regionale. 
Dacă medicul decide că un pacient este bolnav, acestuia i se plătește un procent din salariul zilnic normal începând de a doua zi după ce medicul a semnat certificatul de boală. Pentru primele 14 zile, această parte a salariului este plătită de angajator, urmând ca statul să continue plata până în momentul în care pacientul este din nou considerat apt de muncă. Statul decontează și cheltuielile cu transportul către clinică sau spital.

Fiecare pacient plătește anual echivalentul a 362 de euro pentru sănătate. Costurile medicamentelor eliberate pe reţete sunt limitate la o anumită valoare anuală pentru fiecare pacient. După ce acesta a atins plafonul de 1.800 SEK (circa 192 de euro), costul medicamentelor pentru tot restul anului este suportat de stat. Toate farmaciile sunt conectate la o rețea unică, astfel încât pacienții îşi pot cumpăra medicamentele de oriunde, iar valoarea lor se cumulează. Reţeta este trimisă prin internet către farmacie, iar pacientul trebuie doar să prezinte actul de identitate pentru a fi căutat în computer. Baza de date a farmaciilor indică ce medicamente trebuie să primească pacientul, dacă anumite medicamente au fost primite mai devreme şi ce medicamente trebuie eliberate la vizita respectivă. La un an după eliberarea reţetei, pacienții pot suna medicul și pot cere reînoirea reţetei pentru anul următor sau pot solicita schimbări în rețetă. 

Există, de asemenea, o limită a taxelor plătite de pacient pentru îngrjirile medicale. Acesta plătește 150 SEK (aproximativ 16 euro) pentru fiecare vizită la medic, indiferent dacă este vorba de un medic particular, de o clinică locală sau de un spital universitar. Atunci când pacientul merge la spital, taxa de intrare acoperă toate vizitele şi tratamentele la care este trimis de către medic, fie că este vorba de o radiografie sau de o operație pe cord. Aceeaşi taxă se plătește atunci când pacientul este adus cu ambulanța într-o situație de urgență, însă chitanţa este trimisă la domiciliul acestuia după ce acesta a fost tratat şi externat. Totuși, după ce valoarea serviciilor medicale a ajuns la 800 SEK (circa 85 euro), pacientul nu trebuie să mai plătească nimic pentru restul anului. Astfel, costurile cu sănătatea ale unui pacient (medicamente și consultații) se ridică la suma de 450 de euro/an, însă această politică este valabilă doar pentru cetățenii suedezi care se înscriu în această schemă, înainte să plătească vreo consultație.

Chirurgia plastică se supune aceloraşi reguli dacă medicii consideră că este necesară, în timp ce operaţiile care nu sunt considerate necesare trebuie acoperite în totalitate de către pacient. Îngrijirile stomatologice nu sunt incluse în sistemul general de sănătate, dar sunt în parte subvenţionate de către guvern. În prezent, o mare parte a cetăţenilor suedezi doresc ca serviciile stomatologice să fie incluse în sistemul public obligatoriu.

Din cele menţionate mai sus reiese că asigurările private nu sunt foarte solicitate, sistemul public fiind performant.
UNGARIA
Sistemul de asigurări de sănătate obligatoriu al Ungariei are la bază principiul solidarităţii, ceea ce înseamnă că persoanele asigurate nu plătesc o primă proporţională cu riscul asigurat, ci o contribuţie proporţională cu venitul obţinut. Sistemul este unic, fiind organizat într-o structură regională.

Beneficiile financiare ale asigurării publice de sănătate sunt următoarele:


- obţinerea de indemnizaţii/zi pentru caz de boală;


- indemnizaţii şi alocaţii/zi pentru accidente auto şi de muncă.


Asiguratul care a fost declarat în incapacitate de muncă de către medicul său curant ca urmare a unei boli, poate primi indemnizaţia zilnică de boală. În timpul primelor 15 zile de incapacitate de muncă asiguratul beneficiază de concediu medical. Pe durata concediului medical, salariatul primeşte de la angajator o remuneraţie de 80% din salariul de bază. Asiguratul beneficiază de concediu medical şi va primi indemnizaţia zilnică de boală începând din ziua următoare datei de expirare a concediului de boală. Indemnizaţiile zilnice de boală sunt acordate începând din ziua următoare expirării concediului de boală şi până la sfârşitul perioadei de incapacitate de muncă atestată de un medic, dar maximum 


- un an în cazul unei perioade de asigurare şi după încetarea acesteia timp de 90 zile;  


- pentru perioada de alăptare şi îngrijire a copilului până la vârsta de 1 an; 


- pentru îngrijirea unui copil cu vârsta între 1 an şi 3 ani, 84 de zile calendaristice pe an/copil; 


- pentru îngrijirea unui copil între 3 şi 6 ani, 42 de zile calendaristice pe an/copil şi 84 zile în cazul familiilor monoparentale; 


- pentru îngrijirea unui copil între 6  şi 12 ani, 14 zile calendaristice pe an/copil şi 28 zile calendaristice în cazul familiilor monoparentale. 


În funcţie de perioada de asigurare, cuantumul indemnizaţiilor de boală se poate ridica la 60-70% din venitul profesional mediu zilnic. 


În sprijinul tinerilor care sunt la începutul carierei profesionale este  prevăzut ca angajaţii sub 18 ani, ca  şi persoanele care au dobândit calitatea de asigurat (au încheiat un contract de muncă) într-un interval de 180 zile de la terminarea studiilor şi care până la prima zi de incapacitate de muncă aveau asigurare continuă, au dreptul la indemnizaţii zilnice de boală, oricare ar fi durata perioadei de asigurare.


Spre deosebire de Germania, sistemul de asigurări de sănătate voluntare nu poate substitui asigurarea obligatorie, având doar o funcţie  suplimentară
. Astfel, beneficiarii nu pot să-şi acopere decât serviciile care nu sunt incluse în asigurarea obligatorie. La nivelul anului 2009, fondurile facultative de sănătate au reprezentat doar 7,4% din totalul fondurilor private şi 2,7% din totalul cheltuielilor de îngrijire a sănătăţii.

În 2008, asigurătorii privaţi au rulat circa 19,7 milioane de euro pentru prestaţiile în numerar și rambursarea costurilor serviciilor de sănătate, ceea ce reprezintă 0,27% din cheltuielile totale pentru sănătate.


În perioada regimului comunist, asigurările voluntare de sănătate au funcţionat încă din anul 1930, doar pentru angajaţii sistemului feroviar, care achitau un procent de 0,5% din salariul lor. După anul 1990, Legea XCVI privind fondurile mutuale voluntare de sănătate (1993) a creat cadrul legal pentru sistemele complementare de asigurare pe o bază non-profit, în conformitate cu modelul francez al fondurilor mutuale
.



Persoanele adulte care lucrează pe teritoriul Ungariei, pot încheia o asigurate voluntară de sănătate, prima de asigurare fiind de 6.390 HUF/lună
 (în 2012), în cazul în care dovedesc că au avut reşedinţa timp de cel puţin un an într-una din ţările UE înainte de a veni in Ungaria. Fără această formă, costul de asigurări de sănătate în cadrul sistemului de asigurări de sănătate este maghiar este de 46.500 HUF/lună
.

Pachetul de servicii obligatoriu cuprinde aceleaşi servicii ca în majoritatea statelor membre ale Uniunii Europene. 

III. CONCLUZII

	Ţara
	Tipul asigurării
	Grupul ţintă
	Beneficii
	Grad de acoperire


	Cheltuieli totale 


	Austria
	- complementară

- suplimentară

- substitutivă
	- întreaga populaţie

- persoanele care desfăşoară activităţi independente sau care nu sunt eligibile pentru asigurarea obligatorie


	- servicii stomatologice şi oftalmologice, fizioterapie, vizite la domiciliu, psihoterapie, reabilitare, medicamente, medicină alternativă
- spitale private, alegerea medicului de spital, servicii mai rapide, rambursarea în numerar a cheltuielilor pentru îngrijirea diurnă în staţionar

- similar celor acoperite de asigurarea obligatorie
	33%
	5,3%



	Belgia
	- complementară (plata din „buzunar”)

- complementară (S)


	- întreaga populaţie


	- rambursarea taxelor pentru servicii, plăţi suplimentare achitate pentru îngrijirea în staţionar
- medicină alternativă, servicii somatologice şi oftalmologice, vaccinuri, proteze şi implanturi, tratament în străinătate în staţionar şi ambulatoriu

	73%
	5,4%

	Bulgaria
	- suplimentară
- complementară (S)
	- întreaga populaţie
	- tipuri de dotări superioare în spital, camere private, acces rapid la asistenţa medicală
- servicii stomatologice, dispozitive şi proteze medicală, medicamente în ambulatoriu

	între 2,0 şi 4,6 (statisticile oficiale diferă de cele ale organizaţiilor pacienţilor)
	0,4

	Cipru

	- substitutivă
	- întreaga populaţie
	- îngrijire în staţionar şi ambulatoriu, proceduri de diagnosticare, transport, psihiatrie, maternitate, fizioterapie, medicină alternativă, tratament în străinătate

	20%
	6,7%

	Cehia


	- suplimentară

- substitutivă
	- întreaga populaţie

- persoane nerezidente, cele care desfăşoară activităţi independente, imigranţi, lucrătorii cu permise de şedere, studenţii străini care nu au dreptul la asigurare obligatorie


	- camere private în instituţiile de sănătate
- servicii similare celor  acoperite de asigurarea obligatorie, dar exclude unele boli cronice: HIV/SIDA, dependenţa de droguri, sănătate mintală, tratament balnear, etc.
	n/a
< 1%
	0,2%

	Danemarca

	- complementară (S)
- suplimentară
	- întreaga populaţie
	- tratament oftalmologic şi stomatologic, fizioterapie, îngrijire psihiatrică, chiropractică
- tratament SIDA, chirurgie, alegerea medicului şi a spitalului privat, acces rapid la servicii


	20%
	6,7%

	Estonia
	- substitutivă
	- persoanele care nu sunt asigurate prin efectul legii (obligatoriu)

	- servicii similare celor oferite în cadrul asigurării publice, dar cu o serie de mici beneficii comerciale
	< 0,01%

	1,1%


	Finlanda

	- complementară
(plata din „buzunar”)

- suplimentară
	- întreaga populaţie
	- se rambursează cheltuielile legate de cumpărarea medicamentelor prescrise în ambulatoriu
- servicii private, acces la rapid la tratament


	(2005) 12% - asigurări ale copiilor aflaţi în întreţinere
	2,1% (2005)

	Franţa

	- complementară

(plata din „buzunar”)

- suplimentară

- complementară (S)
	- întreaga populaţie
	- se rambursează cheltuielile
- dotări superioare în spitale 

- servicii oftalmologice şi stomatologice


	92%
	12,8%

	Germania


	- substitutivă
- complementară 

(plata din „buzunar”)

- complementară (S)

- suplimentară
	- familii cu câştiguri salariale peste nivelul plafonului, persoanele care desfăşoară activităţi independente şi cele excluse de la asigurarea obligatorie

- funcţionarii publici

- întreaga populaţie
	- servicii similare celor  acoperite de asigurarea obligatorie
- se rambursează cheltuielile serviciilor care nu sunt acoperite de asigurarea obligatorie sau cele utilizate pentru tratamentul ambulatoriu
- tratamente stomatologice

- spitalele private, alegerea medicului specialist, plăţi în numerar pentru spitalizare


	10%
20%
	9,3%

	Grecia

	- suplimentară
	- întreaga populaţie
	- acces rapid la servicii de o calitate superioară

	(2002) 12% 
	1,6

	Ungaria

	- complementară (S)

- suplimentară
	- întreaga populaţie
	- fizioterapie, îngrijire la domiciliu, îngrijire preventivă, servicii terapeutice, sport şi agrement, dispozitive medicale, medicamente, medicină alternativă
- dotări superioare în spitale 


	- fonduri de asigurare comerciale 2,1%
- fonduri mutuale 6,2%
	1,2

	Islanda

	- suplimentară
	- întreaga populaţie
	- spitale private

	neglijabil
	-

	Irlanda

	- suplimentară

- complementară 

(plata din „buzunar”)

- complementară (S)

	- întreaga populaţie
	- spitale private, acces rapid
- se rambursează cheltuielile serviciilor

- alegerea medicilor, fizioterapie, servicii stomatologice şi oftalmologice, medicină alternativă


	50,9%
	8,4

	Italia

	- complementară 

(plata din „buzunar”)

- complementară (S)
- suplimentară
	- întreaga populaţie
	- se rambursează cheltuielile pentru medicamente
- servicii stomatologice, oftalmologice, îngrijire la domiciliu, tratament cosmetic, proteze, reabilitarea, transplanturi, îngrijire în staţionar şi ambulatoriu, medicină alternativă

- îngrijire privată


	6,1%
	0,9

	Letonia

	- complementară 

(plata din „buzunar”)

- complementară (S)
- suplimentară


	- întreaga populaţie
	- se rambursează cheltuielile 
- servicii stomatologice, oftalmologice, fizioterapie şi masaj, reabilitare, vaccinuri, proteze auditive, proteze, chirurgie plastică, fertilizarea in vitro, medicină alternativă
- acces direct la medici specialişti, acces la furnizorii care nu au încheiate contracte cu casele de asigurări, acces rapid la consultaţii şi examene clinice


	(2003) 15,6% 
	1

	Liechtenstein


	- complementară (S)

- suplimentară

- substitutivă


	- întreaga populaţie

- cetăţeni care au ieşit din sistemul public de stat


	- se rambursează cheltuielile 

- alegerea specialiştilor, dotări superioare în spitale

n/a
	66,7%
	-

	Lituania


	- suplimentară


	- întreaga populaţie
	- tratament ambulatoriu, intervenţii chirurgicale, consultaţii, diagnostice,

prevenire, îngrijire prenatală, vizite la domiciliu, fizioterapie, servicii oftalmologice şi stomatologice reabilitare, îngrijire în staţionar


	0,2%
	0,4

	Luxemburg


	- complementară 

(plata din „buzunar”)

- complementară (S)
- suplimentară


	- întreaga populaţie
	- se rambursează cheltuielile 

- servicii stomatologie şi oftalmologie, tratament în străinătate, medicină alternativă, prestaţii de boală în numerar

- dotări superioare în spitale, îngrijire privată


	- fonduri de asigurare comerciale 25%

- fonduri mutuale 66%
	1,8

	Olanda


	- complementară (S)
- suplimentară
	- întreaga populaţie


	- servicii stomatologice şi oftalmologice, fizioterapie, logopedie, îngrijire în străinătate, servicii de medicină preventivă şi alternativă, intervenţii chirurgicale cosmetice
- camere private în spitale

	92%
	5,9

	Malta


	- suplimentară
	- întreaga populaţie


	- tratament în străinătate, staţionar şi ambulator


	20%
	1,8

	Norvegia


	- suplimentară
	- întreaga populaţie


	- servicii private, acces mai rapid, prestaţii în numerar


	(2007) 3,5% 
	0

	Polonia


	- suplimentară
	- întreaga populaţie


	- servicii private, acces rapid la servicii 
	3,1-3,9%
	0,6

	Portugalia


	- suplimentară

- complementară 

(plata din „buzunar”)

- complementară (S)

- substitutivă

	- întreaga populaţie

- grupuri ocupaţionale 


	- servicii private, acces rapid la servicii
- se rambursează cheltuielile pentru medicamente

- servicii stomatologice

- servicii similare celor  acoperite de asigurarea obligatorie


	15,7%
	2


	România


	- suplimentară
	- întreaga populaţie


	- cazare superioare în spitale, alegerea furnizorului, servicii private


	0,1%
	4

	Slovenia


	- suplimentară

- complementară 

(plata din „buzunar”)

- complementară (S)

- substitutivă

	- întreaga populaţie

- persoanele care nu au asigurare obligatorie


	- dotări superioare în spitale şi centre de sănătate, dispozitive medicale, medicamente care nu sunt pe lista celor compensate, acces mai rapid

- rambursarea cheltuielilor

- medicină alternativă, îngrijire stomatologică, chirurgie cosmetică,

medicamente în ambulatoriu
	(2005) 73,8%

(2004) < 1,0


	13,1

	Slovacia


	- substitutivă

	- persoanele care nu au asigurare obligatorie


	- n/a

	n/a
	0

	Spania


	- suplimentară

- complementară (S)


	- întreaga populaţie


	- servicii private, acces rapid 

- servicii stomatologice, chirurgie, medicină alternativă

	18%
	6,5

	Suedia


	- suplimentară

- complementară 

(plata din „buzunar”)


	- întreaga populaţie


	- servicii private, acces rapid 

- se rambursează cheltuielile pentru medicamente


	(2007) 3,0-3,3%
	0,3

	Marea Britanie


	- suplimentară

	- întreaga populaţie


	- îngrjire de urgenţă (chirurgie), screening, medicina muncii (sănătatea salariaţilor)

	10,6%
	1

� Sistemul de asigurări numit couverture maladie universelle (CMU) are scopul de-a introduce un sistem obligatoriu de asigurări de sănătate dedicate celor care nu au ocupaţie. Aceste asigurări garantează oricărei persoane, oricare ar fi situaţia ei, o protecţie împotriva riscului de îmbolnăvire, prin afilierea la un regim obligatoriu de asigurare pentru boală. Orice rezident din Franţa care nu beneficiază pe drepturile afilierii la un regim obligatoriu pe baza criteriilor tradiţionale (activitate profesională sau criteriu asimilat, statut familial) va fi afiliat la un regim general, pe baza rezidenţei sale, sub rezerva că aceasta să fie stabilă sau regulată. Persoanele care au un venit scăzut, au dreptul la o acoperire prin asigurare complementară gratuită şi au dispensă pentru plata anticipată a cheltuielilor. Beneficiarii venitului minim de inserţie sunt admişi automat. 

_reform_idea__health_fund.html


� Reforma din anul 2003 a reorganizat sistemul de asigurări de sănătate şi sistemul de acordare a îngrijirilor de sănătate. Majoritatea caselor de asigurări a propus un sistem al medicului de familie, prin semnarea unui contract între Casă şi medic. Medicul generalist a devenit punctul central şi de intrare în sistemul de acordare a îngrijirilor medicale.


� http://www.billiger-krankenversichert.de/international/health-insurance.htm


� http://www.tca.ie/images/uploaded/documents/Private%20Health%20Insurance%20Executive20Summary.pdf


� Prima Directivă a Consiliului 73/239/CEE din 24 iulie 1973 privind coordonarea legilor, regulamentelor şi prevederilor administrative referitoare la iniţierea şi exercitarea activităţii de asigurare directă, alta decât asigurarea de viaţă (JO L 228); A doua Directivă a Consiliului 88/357/CEE din 22 iunie 1988 privind coordonarea actelor cu putere de lege referitoare la asigurarea directă, alta decât asigurarea de viaţă şi de stabilire a dispoziţiilor destinate să faciliteze exercitarea efectivă a libertăţii de a presta servicii şi de modificare a Directivei 73/239 / CEE (JO L 172); Directiva 92/49/CEE a Consiliului din 18 iunie 1992 privind coordonarea actelor cu putere de lege şi a actelor administrative privind asigurarea directă, alta decât asigurarea de viaţă şi de modificare a Directivelor 73/239/CEE şi 88/357/CEE (JO L 228).

� http://www.euro.who.int/__data/assets/pdf_file/0006/95127/E69920.pdf


� http://www3.lrs.lt/pls/inter2/dokpaieska.showdoc_l?p_id=224413


� http://www.nhs.uk/choiceintheNHS/Rightsandpledges/NHSConstitution/Pages/Overview.aspx

� http://www.cef-ee.org/health/healthfiles/materials/report_Private_Health_Insurance_in_the

� În perioada 1999-2003, serviciile de sănătate au fost finanţate din trei surse principale: fondurile de sănătate, bugetul de stat şi bugetele regiunilor.


� http://www.nfz-lublin.pl/voluntary_health_insurance


� circa 900 euro


� 81 euro


� 1,5-6 euro

� www.eski.hu/new3/gyogyturizmus/.../Family_Choice_Hungary2.doc


� 22 euro


� 167 euro


� Datele statistice sunt la nivelul anului 2008. Sursa: ec.europa.eu/social/BlobServlet?docId=4216&langId=en 

